text:
Iki ni ikibazo cyibazwa na benshi mu bakikirisitu. Rimwe iyo avuye mu masengesho yumva akomeye, afite ibyishimo byinshi, akumva ijuru ari irye. Mu gitondo yabyuka, akazi kamubanye insobe, ibibazo byamwugariza, atangiye kugenda asitara ku bitari byiza, ukabona arijimye, akabura ibitotsi, agatekereza ko izina rye Imana yarisibye, cyangwa ko hasigaye inyuguti zaryo ebyiri gusa. Uwo arongera agashakisha ahabereye amasengesho yibwira ati « reka njyeyo njye kwandikisha na none izina ryanjye, cyangwa njye kurisibuza »
Reka turebe iki kibazo gato :
Abakirisitu benshi bashakira ibyiringiro by’agakiza no kujya mu ijuru aho bidashakirwa. Akenshi dukunda kwibanda mu kureba uburyo tugendana n’Imana, imirimo Imana iri gukora mu buzima bwacu, uburyo dukura mu mwuka, n’uburyo twumvira kandi tugashyira mu bikorwa ijambo ry’Imana, muri make nibyo twita ubuhamya cyangwa kwera imbuto.
Nubwo ibyo navuze byose bifite agaciro kuko ari ibimenyetso byerekana uwakijijwe, ariko ibyiringiro by’agakiza (assurance of our salvation) ntibyari bikwiye kubakira kuri ibyo. Ibyiringiro by’agakiza kacu, twakwiye kubishakira mubyo Imana yo itabeshya yatugaragarije mw’Ijambo ryayo. Twizera ko twakijijwe, twishingikirije kubyo Imana yasezeranije, si kubyo twebwe twibwira mu marangamutima yacu.
Soma wumve ibyo Yohani yanditse, 1 Yohani 5:11–13: “Icyo yahamije ni iki: Imana yaduhaye ubugingo buhoraho, kandi ubwo bugingo tubuherwa mu Mwana wayo. Ufite Umwana w’Imana afite ubwo bugingo, naho udafite Umwana w’Imana nta bugingo afite.Ibyo mbibandikiye kugira ngo mumenye ko mufite ubugingo buhoraho, mwebwe abemera Umwana w’Imana.
”Mu gihe uzi neza ko wakiriye Yesu nk’Umwami n’Umukiza wawe, ukihana ibyaha, ukemera kumukurikira no kumuha ibyawe byose ngo abitegeke, uba ufite ubugingo buhoraho.
Ugomba rero kwizera ibyo ijambo ry’Imana rikuvugaho, ntushidikanye. Agakiza kacu kubatse k’umurimo Imana yakoreye muri Yesu Krisitu k’umusaraba.
Ibi mvuze haruguru ntibitubuza kwisuzuma ngo turebe niba tugendera mu kuri kandi ko dushinze imizi mu gakiza. Nta nubwo nigisha mvuga ngo dukore ibyo twishakiye kuko Ubuntu bw’Imana bwabonetse. Ni koko kandi bwarabonetse kandi buzanira abantu bose agakiza , ariko se bwigisha abantu iki? Butwigisha kureka kutubaha Imana n’irari ry’iby’isi, bukatwigisha kujya twirinda, dukiranuka, twubaha Imana mu gihe cya none dutegereje ibyiringiro by’umugisha, ari byo kuzaboneka k’ubwiza bwa Yesu Kristo, ari we Mana yacu ikomeye n’Umukiza, watwitangiriye kugira ngo aducungure mu bugome bwose, kandi yuhagirire abantu kugira ngo babe ubwoko bwe bwite, bugira ishyaka ry’imirimo myiza. (Tito 2:1-14)
Urwandiko rwa mbere rwa Yohani hari aho rihinyuza ababeshyaga ko bakijijwe ariko imigendere yabo ikerekana ibinyuranye n’agakiza. Aha bisobanura ko Atari imigenzereze yacu iduha agakiza. Imbuto ni ingaruka z’agakiza. Habanza agakiza noneho imbuto zigakurikira. Kandi nkuko igiti kiterera imbuto zose icyarimwe, kandi ngo zikurire icyarimwe, niko natwe tudakizwa umunsi umwe ngo duhite duhinduka intungane burundu mu migendere yacu. Imbere y’Imana tubarwa nk’intungane kubera gutungana kwa Kirisitu twizeye, kukatubarwaho, ariko Igihe Yesu ataragaruka, tuzakomeza iteka kugenda duhinduka, dukura mu by’agakiza, turushaho kwera imbuto, twifuza kugera ku gihagararo cya Kirisitu. Yohani yatanze bimwe mu byo umuntu yarebaho ngo yisuzume muby’agakiza ke.
Wibuke ko nta numwe uriho ubyuzuza ijana kw’ijana, ahubwo biduhishurira aho twakwiye kuba tugana. Ufite ishyaka ryo kunezeza Imana, akayitunganira, kandi akaba yiyemeza guhinduka mushya umunsi k’umunsi, uwo ni uwa Krisitu kandi Umwuka wera azamufasha gukomeza gukura umunsi k’uwundi.
1. Ese wishimira kugirana ubumwe na Yesu, kuba mu materaniro, no gushyikirana n’abandi bakirisitu ? (1 Yoahani 1:3).
2. Iyo wakoze icyaha, ese kirakubabaza, ukumva ushaka kucyatura no kukireka? (1 Yohani 1:8).
3. Wishimira kumva ijambo ry’Imana, kuryiga no kuryumvira nubwo bikugora? (1 Yohani 2:3-5)
4. Wishimira kandi ukiyemeza kubaho ubuzima bwo gukiranuka, intego ari uguhesha Imana icyubahiro? (1 Yohani 3:3)
Ibi bibazo niba wasubiza Yego ivuye k’umutima, byaba byerekana ko uri mu gakiza kandi ufite n’intego yo gukura no kwera imbuto.
Uwakijiwe nyakuri agomba kwera imbuto ariko urwo ni Urugendo, si ikintu umuntu yihandagaza ngo avuge ngo njyewe narazeze nararangije. Ibuka ko twakijijwe n’ubuntu bidaturutse ku mirimo twakoze, (Efeso 2:8-9), ariko kandi, imirimo yacu niyo igaragaza ko koko habayeyo agakiza k’ukuri. (Yakobo 2:17-18). Agakiza nyakuri gaherekezwa n’imirimo.
Ni ngombwa kwibuka ko turi mu ntambara y’icyaha, umubiri na Satani. Satani ahora azerera ashaka icyuho yacamo ngo atuneshe. Mu gihe tugize icyo dukora kitari cyiza, akazi ka satani, ni ukutwemeza ko tutigeze dukizwa na rimwe, ko Imana itatuzi. Aha ni ngombwa rero kwibuka amasezerano y’Imana ku birebana n’agakiza twahawe rimwe, kandi k’ubuntu.
Ntabwo dukora imirimo cyangwa ngo dukiranuke ngo biduheshe agakiza. Dukora imirimo kandi tukishimira gukiranuka kuko twahawe agakiza.
Ntabwo twihana ibyaha ngo tubyature kugirango Imana itwemere nk’abana bayo. Turihana, tukaturira Imana ibyaha byacu kuberako ari Data wa Twese udukunda, tukaba tutifuza icyazana igicu mu mushykirano wacu.
Ntabwo dutinya kandi ngo twange gukora ibyaha kugirango tutazajya mu muriro, cyangwa Imana itazaduhana. Twanga ibyaha, kuko tudashaka kubabaza Data wadukunze, kugeza ubwo atanze Yesu kudupfira k’umusaraba. Twanga ibyaha kuko tutishimira icyaricyo cyose, cyababaza Yesu, we wemeye gutanga ubugingo bwe ku bwacu.
Twibuke kandi tuzirikane ibi: Twakwanga icyaha, twagerageza ngo tutakigwamo, ibi byose nta na kimwe twakwishoboza. Dushoboza byose na Yesu uduha Imbaraga (Abafilipi 4:13). Kandi Imana ubwayo niyo idutera gukunda no gukora ibyo ishaka (Abafilipi 2:13).
Erega dukizwa kubw’ubuntu kubwo kwizera Krisitu, ntibituruka kuri twe, ahubwo ni Impano y’Imana. burya turi abo yaremye, ituremeye imirimo myiza iyo Imana yiteguye kera ngo tuyigenderemo muri Krisitu Yesu (Abefeso 2:8-10).
Imana Data ni yo iduha kuba muri Kristo Yesu waduhindukiye ubwenge buva ku Mana, no gukiranuka no kwezwa no gucungurwa, kugira ngo bibe nk’uko byanditswe ngo “Uwīrāta yīrāte Uwiteka.”
Narakijijwe, mpabwa n’Imana imbaraga zo kugendera mu mucyo, ntabwo ngerageza gukora ibyiza ngo nkunde nkizwe.
Nemezwa ku nzajya mw’ijuru n’Umwuka w’ihoraho, ibyiringiro nk’ibyo, mbihabwa n’Umwuka w’ihoraho.
Twahawe umwuka uduhindura abana b’Imana, utuma duhamagara Imana tukayita Data, kandi ikatwitaba. Umwuka w’Imana ubwe ahamanya n’umwuka wacu yuko turi abana b’Imana, kandi ubwo turi abana bayo turi n’abaragwa, ndetse turi abaragwa b’Imana, turi abaraganwana Kristo niba tubabarana na we ngo duhanwe ubwiza na we.
Abaroma 8 :15-17
Sinubatse kubyo mbona, nibyo mpura nabyo ngo nemere ko nzajya mw’ijuru, kuko aho haranyeganyega, nubatse k’urufatiro rutanyeganyega rw’byavuzwe n’Imana. Dore uko Yesu yatubwiye « Intama zanjye zumva ijwi ryanjye, nanjye ndazizi kandi zirankurikira. Nziha ubugingo buhoraho, kandi ntizizarimbuka na hato iteka ryose, kandi nta wuzazivuvunura mu kuboko kwanjye. Data wazimpaye aruta bose, nta wubasha kuzivuvunura mu kuboko kwa Data. Ubwo nubatse aho, noneho ndi umunyabwenge, imvura izagwa, umuyaga uzahuha, imivu izanyituraho, ariko nzakomeza mbagaze kuko nubatse k’urutare. (Matayo 7 :24-25)
Ririmbana nanjye
Iyo ntinye ko kwizera kwanjye ari guke, kandi iyo ngiye kuneshwa Yesu niwe umfata.
Urukundo rwanjye ruke ntirwamufata, anyishimira ubwo nd’uwe Yesu niwe imfata.
Ntiyakundira ubugingo bwanjye kubura, yabucunguje igiciro Yesu niwe umfata.
Yesu aramfata akankomeza, kuko ankunda bihebuje arankomeza.
Source:www.amasezerano.com
Pastor KAZURA B.Jules


c: text/html

text:
Imyaka 27 irashize Jenoside yakorewe Abatutsi ibaye ariko ibikomere n’ibisigisigi byayo biracyari bibisi mu mitima y’abayirokotse. Bamwe mu bafite ibikomere byayo, harimo abarokokeye i Nyamirambo mu Mujyi wa Kigali, bahizwe bikomeye n’Interahamwe zigatizwa umurindi n’abasirikare barindaga Perezida Habyarimana Juvénal.
Indege ya Habyarimana Juvénal yahanuwe tariki 6 Mata 1994, bucya Abatutsi bahigwa abandi bicwa mu gihugu hose, mu mugambi wari umaze igihe utegurwa.
Tariki 8 Mata 1994, Abatutsi bari batuye i Nyamirambo batangiye guhigwa bikomeye, biva ku guhigwa n’Interahamwe hiyongeraho n’ingabo zarindaga Habyarimana n’abandi basirikare.
Kuri Paruwasi Gatolika yitiriwe Mutagatifu Karoli Lwanga, mu kigo cy’Abafureri b’Abayozefiti no muri Koleji yitiriwe Mutagatifu Andereya i Nyamirambo, ni hamwe mu ho Abatutsi bari bagiye gushaka ubuhungiro mu bihe byari bigoye ngo bakize amagara, ariko bakahicirwa.
Umusaza Gakwaya Gérard utuye mu Murenge wa Rwezamenyo mu mudugudu w’Urumuri, ni umwe mu barokotse amasasu y’abasirikare barindaga Habyarimana ariko umugore we n’abana be babiri bakicwa.
Mu buhamya yahaye IGIHE, yavuze ko abo basirikare bari bahamagajwe na bamwe mu bantu bakoraga muri Banki Nkuru y’Igihugu bari basanzwe baziranye.
Ati “ Urabona Indege imanutse ku itariki 6 Mata 1994, tariki 7 twiriwe twihisha, ku itariki 8 niho abasirikare barashe umuntu n’ijoro, agwa imbere y’irembo iwanjye.”
Tariki ya 9 Mata 1994, Fabien Neretse wari utuye i Nyamirambo niwe wahagamaye abasirikare barindaga Habyarimana, ngo baze kubafasha kwica Abatutsi. Uwo munsi ni nabwo umugore wa Gakwaya n’abana be bishwe.
Neretse Fabien mu 2019 yakatiwe n’inkiko zo mu Bubiligi igifungo cy’imyaka 25 nyuma yo kumuhamya ibyaha bya Jenoside n’ibyibasiye inyokomuntu.
Gwakaya yavuze ko Nyamirambo kari agace kari gatuwe n’abantu bishoboye barimo abakoraga muri Banki Nkuru y’Igihugu (BNR) na Banki y’Ubucuruzi (BCR). Ni ho kandi hari hatuye benshi mu bacuruzi bari bakomeye.
Yavuze ko kubera ko abari bahatuye bari bakomeye, byatumye hitabazwa abasirikare barindaga Habyarimana kuko Interahamwe zitari gupfa kuhatinyuka. Ikindi ni uko abakoraga muri BNR aribo bahamagaye izo ngabo kuko abenshi bakomokaga i Gisenyi na Ruhengeri, ibice Habyarimana n’abasirikare bakuru bakomokagamo.
Gakwaya yavuze ko mu minsi yakurikiye tariki 8 Mata, abo basirikare barindaga Habyarimana bakomeje kujya bagaruka kwica Abatutsi.
Yavuze ko mbere y’uko ubwicanyi butangira, hari habanje gukorwa urutonde rw’abatutsi bagombaga kwicwa, ku buryo atari ibintu byatunguranye.
Gakwaya yavuze ko abasirikare barindaga Habyarimana hejuru yo kwica Abatutsi muri Nyamirambo, banasahuraga imitungo yabo.
Ati “Bakoraga byose. Amafaranga barasahuraga, ibintu byanjye nta kintu nigeze ndamura na gito.”
Cerobika Alphonsine na we utuye muri aka gace ka Nyamirambo, umugabo we witwa Buseruka Gérard yishwe n’Umutwe w’ingabo zarindaga Habyarima.
Yabwiye IGIHE ko ku itariki ya 3 Gicurasi ari bwo umugabo we wari usanzwe akora muri BCR yishwe.
Cerobika yavuze ko umunsi bica umugabo we, yari yabanje guhunga kugira ngo bataza kumwicana na we, n’abana be cyangwa bakaba bafata ku ngufu abakobwa be.
Ati “We yaratubwiraga ngo tugende, ntabwo ashaka ko baza kumufatira ku ngufu abana areba, noneho aguma aho, baraza baramubaza ngo turi hehe? Aravuga ngo sinzi aho bagiye, maze baramusohora bamushyira hano hanze mu gikari baramurasa.”
Perezida wa IBUKA mu Murenge wa Rwezamenyo, Rwego Yusuf, yabwiye IGIHE ko muri aka gace hishwe abatutsi benshi cyane, nubwo hatarakusanywa umubare.
Ati “Aka gace ka Nyamirambo kaguyemo Abatutsi benshi bari bavuye imihanda yose. Hari abari bavuye muri St Joseph, hari abari bavuye mu Biryogo, ariko dufashe uyu mudugudu w’Urumuri, hano abantu benshi bishwe n’Abasirikare.”
Yavuze ko hari n’abatutsi bapakiwe mu modoka bakajya kwicirwa muri Rwezamenyo bavuye muri St Joseph.
Bamwe mu batungwa agatoki kuba ku isonga yo kwicisha abatutsi benshi muri Nyamirambo, harimo Karera François wari Burugumesitiri wa Komine Nyarugenge na Renzaho Tharcisse wayoboraga umujyi wa Kigali.
Rwego yavuze ko nubwo Abatutsi bahizwe bakicwa bunyamaswa, igihe cyaje kugera Interahamwe n’Abasirikare ba Habyarimana bagatsindwa.
Yavuze ko guhera tariki 10 Nyakanga 1994 aribwo Abatutsi bongeye kubona urumuri, nyuma y’amezi agera kuri atatu bari mu mwijima.
Ati “Kuva Camp Kanombe yavamo, ingabo za Habyarimana zakwiriye imishwaro zitakimenya ngo uri umututsi ahubwo bagenda basaba n’ibiryo mu muhanda. Umuntu wese wari ukiriho yabonaga ko ingabo zo kwa Habyarimana zatsinzwe.”
Yavuze ko Inkotanyi zagendaga zirokora abicwaga ari nako zinarwana n’abari batarava ku izima.
Abarokotse Jenoside yakorewe Abatutsi muri Nyamirambo bishimira ko nubwo banyuze mu bihe bikomeye, kuri ubu biyubatse babifashijwemo n’ubuyobozi bwiza. Bavuga ko abana babashije kwiga amashuri, abandi batari bafite aho baba barubakiwe, abari imfubyi ubu barakuze babaye abagabo n’abagore babereye u Rwanda.

robotstxt: allowed

filter: keep


text:
Igice cyambere
Ikibazo cyashegeshe igihugu cyacu n’abagituye ni ukutamenya neza iwabo n’ababo. Uko umuco-nyarwanda wagiye usobekerana n’imico mvamahanga, abenegihugu bagiye bamira bunguri iby’imahanga bakirengagiza nkana iby’iwabo cyangwa kuko batabizi. Kumenya iwabo n’ababo ndetse no kumenyana, ngo basangire basabane biba ibango ryo gutatira igihango cya gakondo. Biteye agahinda kamwe k’umukubabibero !
Muri iyi nyandiko twise ”Gakondo k’iwacu” tuzajya twibanda cyane ku ndangagaciro z’inkomoko ya buri bwoko zigenda zikendera zigateshwa agaciro cyangwa zigasimbuzwa nkana iz’ahandi uboshye ako umwambaro ushaje cyangwa utakigezweho usimbuza undi uko wishakiye. Muri iki gice cyambere turibanda cyane cyane ku nkomoka y’ahantu dutuye n’uko hahoze ari ibihugu byigenga. Ubwanditsi bw’urubuga ”Umunyamakuru.com” bubahaye ikaze ngo mutange ibitekerezo by’uko twasigasira indagagaciro z’umuco wacu n’uko twakwagura amarembo tukakira n’iby’ahandi ariko byiza, atari ibibonetse byose.
Iranga-muntu yacu nyayo ihera ku isoko, hariya kure cyane Ibuvamuntu. Kubimenya neza no kubizirikana ni ko kumenya uwo uri we, iyo uva n’iyo ujya n’abo ubana na bo n’ibyo ubamo cyangwa ukora; kuko ibyo bose bifite isoko yabyo, hari inyuma y’indorerwamo y’Inyabutatu yateshejwe ubusugi itaratera kabiri ikaza kwokama abakina umukino wa politiki ya ”vamo nanjye njyemo” n’abo inda yarenze bokamwe na ”mpemuke ndamuke”. Soma usomeshe kandi usensengure, utibagiwe no gusangiza abandi ibyo usanga bifite akamaro mu kubaka igihugu kizima no kugiteganyiriza amizero y’ejo hazaza.
Basomyi namwe nshuti z’umunyamakuru.com ndabaramukije, muhorane Imana y’i Rwanda. Muri kumwe na Nsabimana Evariste ; Gakondo k’iwacu ni mu Rukiga, ni hariya mu majyaruguru hahana imbibi na Ndorwa ugana i Bugande, na ho imbere Rukiga ikaba ikikijwe n’ u Buberuka hariya kuri Base, Bumbogo hakurya ya Bahimba, Buriza hakurya ya Muyanza, Buganza hakurya ya Mwange, Buyaga hakurya ya Mwange. Ndumva mumenye aho Rukiga iherereye kugira ngo abakiri bato bayitandukanye n’Inkinga.
Iyo twikije (kwitsa) ijambo Gakondo, duhita dutekereza ”Gukonda”, igikoresho kikaba inkonzo kuko umuntu yumva ko nyirumurimo ari mu ishyamba ry’inzitane. Nyirugukonda akaba umukonde naho aho yakonze hakaba Gakondo, bivuga ko aho hantu ari ahe akazaharaga abamukomokaho uko iminsi igenda iha indi. Abakonde rero ni abahinzi akaba ari na yo mpamvu bimitse isuka yaje kwimura inkonzo, ubucuzi bumaze kuvumburwa n’abahinzi.
Buri muntu agira gakondo ke, kuko ari umuntu akagakomora ku bukonde bw’abo akomokaho ari bo bakurambere be. Reka tube duhujwe n’uru rurimi, ndaba ndetse kuruvuga izina kuko muri icyo gihe izina ryarwo rishobora kuba atari iryo rufite ubu.
Gakondo rero yagiye yaguka ndetse n’abakonde bagenda biyongera. Uko bagenda bororoka baje guhuza izina n’uko baritwa. Rigashobora gukomoka ku mukurambere cyangwa ku kindi bumva ko kibahuje.
Uko bagenda bagura “Ubwatsi” bwabo (bongera amasambu yabo) baza kubugira igihugu, barema imihango ibaha umwami ubavukamo, mu bwoko bwabo.
Muri iyo ntumbero rero yo gushaka kumenya abo turi bo, iyo tuva n’iyo tujya, mbanje gushingira ku gitabo cya Padiri Muzungu Bernardin yise ”Histoire du Rwanda pré-colonial”, ugenekereje mu kinyarwanda bishatse kuvunga ngo” Amateka y’u Rwanda mbere y’umwaduko w’abazungu”. Muri icyo gitabo cyasohotse mu mwaka wi 2003 (édition L’Harmattan), umwanditsi agaragaza imibanire yarangaga ibihugu by’icyo gihe n’ibisanira abantu bafitanye ashingiye cyane cyane ku moko gakondo, akivugwa na n’ubu. Ayo moko-gakondo rero avuga ni aya akurikira: abenengwe, abasinga, ababanda, abongera (bamwe bita cyangwa bitiranya n’abungura ariko atari byo), abazigaba, abagesera, abagara.
Uretse rero Padiri Muzungu Bernardin hari n’abandi bashakashatsi bagiye bagaruka kuri icyo kibazo cy’amoko-gakondo ariko ku buryo bwabo, batanyuze inzira y’imitekerereze nk’iya Padiri Muzungu. Muri abo twavuga nka Padiri Kagame Alexis mu gitabo cye yise ”Les organisations socio-familiales de l’ancien Rwanda”, ucishirije mu kinyarwanda bishatse kuvuga ngo ”Imiterere y’imiryango mu Rwanda rwo hambere”. Muri iki gitabo cya Padiri Kagame Alexis (aha tukaba twakwibutsa ko uyu yanabaye umwiru i Bwami) cyasohokeye i Buruseli mu Bubiligi mu w’1954 dusangamo amoko 15 ari yo aya: abega, abasindi, abakono, abaha, abagesera, abazigaba, abasinga, abashambo, abahondogo, abacyaba, ababanda, abenengwe, abongera, abungura, abasita.
Aya moko uko ari 15, Padiri Kagame Alexis ayagabanyamo ibyiciro cyangwa se icyo twakwita amatsinda-nkomoko (origines) 2 y’ingenzi. Hari abo yita ”Ibimanuka” n’abandi yita ”Abasangwabutaka”. Kuri we itsinda-nkomoko yita ”Ibimanuka” (Les descendus du ciel) rigizwe n’ubwoko bune gusa aribwo ”abashambo, abahondogo, abungura, abasita ”; na ho iryo yita ”abasangwabutaka” (Les terriens ou autochtones) rikaba rigizwe n’ubwoko bw’ abega, abasindi, abakono, abaha, abagesera, abazigaba, abasinga, abacyaba, ababanda, abenengwe n’abongera. Muri iyi nyandiko ayo moko 4 y’Ibimanuka, ubu turaba tuyaretse tuzayagarukeho nyuma mu yindi nyandiko yihariye.
Uretse rero aba banditsi babiri b’abanyarwanda, ni ukuvuga Padri Muzungu Bernardin na Padri Kagame Alexis, hari n’undi mwanditsi w’umunyamahanga witwa D’Hertefelt Marcel wageregeje kwandika kuri icyo kibazo cy’amoko-gakondo y’abanyarwanda. Mu gitabo cye yise ”Les clans du Rwanda ancien: éléments d’ethnosociologie et d’ethnohistoire, bishatse kuvuga ugenekerereje mu kinyarwanda ngo: Amoko mu Rwanda rwo hambere: imibereho y’abantu n’amateka yabo ” we, aragenda akagera ku moko cumi n’umunani ari yo aya : ababanda, abacyaba, abega, abenengwe, abagesera, abaha, abakono, abanyakarama, abanyiginya, abongera (bamwe bitiranya cg bita abungura), abashambo, abashingo (bamwe bita rimwe na rimwe abashingwe?), abasindi, abasinga, abasita, abatsobe, abungura, abazigaba.
Reka noneho rero turebe amoko y’abasangwabutaka, ari na bo bakonde aba banditsi uko ari batatu bahurizaho. Amoko-gakondo aba banditsi bose bahurizaho ni arindwi, ariyo aya : abenengwe, abasinga, ababanda, abongera, abazigaba, abagesera, abacyaba.
Ndabona rero amoko arindwi ariko abagara Muzungu yita ubwoko nkaba numva ari inyito bakomora kuri gakondo kabo ari bwo Bugara, bakaba rero ari abacyaba.
Mbaye mpagarariye kuri aya moko arindwi kugira ngo nsuzume niba aza kugusha ku bihugu gakondo byayo.
Ibihugu gakondo n’ingoma z’ubwami bwabyo
Icyibanze kigomba kumenyekana ni uko buri gihugu cyayoborwaga n’umwami w’umukonde (twakwita ”KAVUKIRE”), akaba akomoka mu be bahuje ubwoko, bahuriye ku uukurambere nyir’izina ry’ubwoko bwabo, bakaba rero bahuje umuterekero. Turebere hamwe ibyo bihugu, abami babyo n’ingoma z’ubwami, ndetse n’icyerekezo birimo ubu kuko bitigeze bitirimuka. Ibyo bihugu rero ni ibi:
Igihugu cya Bungwe
Bungwe ni igihugu cy’abenengwe. Iyo ugerageje kwumva iryo zina ry’abenengwe ari bo baturage gakondo b’i Bungwe, ushobora kwumva ko ari abana b’ingwe, Bungwe ikaba igihugu cy’iwabo w’ingwe. N’agatsinda abenengwe bahuje ubwoko n’ingwe.
Bungwe ikikanyije (gukikanya=kuzenguruka?) uruzi (cyangwa se umugezi) rw’Akanyaru. Hakurya ikaba igizwe n’intara ya Ngozi n’iya Kayanza (i Burundi), naho hakuno hakaba Busanza bw’amajyepfo, Bufundu, Nyaruguru, Buyenzi, Bashumba, Nyakare. Umwami wa mbere (w’i Bungwe) washoboye kumenywa yitwa Rwamba, abamukomokaho bakaba Abenerwamba, ni cyo bita Inzu mu Kinyarwanda; iyo nzu ikabyara ibikomangoma. Abenerwamba bari batuye mu misozi iri munsi ya Nyakizu muri Bashumba. Umwami w’i Bungwe wabaye ikirangirire cyane ni Samukende umugabo wa Nyagakecuru mu Bisi bya Huye akaba yari atuye mu mpinga ya Nyakibanda ari wo murwa mukuru wa Bungwe.
Igihugu cy’Abenengwe cyabayeho mu mahoro cyiza gutsindwa umwami wacyo ari Rubuga rwa Samukende. Aha humvikane neza ko umwami wa nyuma w’icyo gihugu ari Rubuga rwa Samukende. Ingoma y’ubwami y’abenengwe yitwaga ”Nyamibande”. Ubwo tuvuye rero i Bungwe mu Majyepfo, reka twerekeze mu mu Majyaruguru mu gihugu cy’u Bugoyi bw’abasinga.
Igihugu cy’u Bugoyi
Iyo tuvuze Igihugu cy’u Bugoyi bw’Abasinga, duhita dutekereza Abarenge bakomoka kuri Rurenge w’Umusinga. Abarenge ni inzu ibyara Ibikomangoma ari byo bivamo Abami.
Abasinga bafitanye isano na Sakabaka, ni yo Nyamaswa basangiye Ubwoko. Umwami wanyuma w’ubugoyi uzwi ni Jeni ya Rurenge, agatura muri Rwerere iri mu Bugoyi. Ingoma y’Ubwami y’Abasinga ni Mpatsibihugu.
U Bugoyi bwegereye i Kivu ahagana iyo rirengera (iburengerazuba bw’u Rwanda rw’ubu). Umurwa mukuru w’u Bugoyi ni Rwerere, umwami wa nyuma w’u Bugoyi uzwi akaba ari Jeni ya Ruenge.
Igihugu cy’u Bugoyi cyari cyibumbye ibihugu byinshi (confédération), ari byo : Bunyambiriri, Nyantango, Budaha, Cyingogo, Bushiru, Buhoma, Rwankeri, Bugoyi, Kanage, Bwishaza, Rusenyi.
Icyo twavuga dutsindagira hano, ni uko u Bugoyi cyari igihugu cyibumbye ibihugu byinshi (confédération) nk’uko bigaragara ariko buri gihugu muri ibyo bihugu bibumbye Bugoyi kikaba gifite abami bacyo bwite n’amategeko yacyo; ubundi abo bami bose bakaba bayoboka Umwami mukuru wari afite Inteko ye (ikicaro cye) muri Rwerere mu Bugoyi. Bugoyi rero mu by’ukuri yari umurwa mukuru w’urwo rusobe rw’ibihugu byose byigenga bifite n’abami babyo bwite.
Ingoma y’ubwami y’abasinga b’abarenge yari Mpatsibihugu. Iyo nyito irumvikana kuko igihugu cy’u Bugoyi cyari kigizwe n’ibihugu byinshi kandi bifite abami babyo. Reka tuve mu Bugoyi twigabe mu Bushiru nibucya dutahe mu Cyingogo giteganye na Nduga. Buzacya twambuka Nyabarongo dutaha i Nduga.
Igihugu cya Nduga
Nduga y’abasinga b’abarenge ntizaramba kuko izigarurirwa n’ababanda baje kubandagaza umwami wayo. Nzabagezaho ayo Mahindura umunsi twageze mu Nduga y’ababanda.
Nduga rero ni igihugu gifite umwihariko kuko cyabaye isibaniro ry’amoko abiri, ariyo, abasinga n’ababanda. Cyategetswe mbere n’abasinga baje gusimburwa nyuma n’ababanda. Ni cyo gihugu cyonyine mu bihugu-gakondo cyageze aho, ariko urebye nta ntambara imena amaraso yahabaye. Umwami wa Nduga y’abasinga ni Kimezamiryango cya Rurenge, aha ariko tukumva ko n’ubwo ari igihugu cy’abasinga b’abarenge ntabwo iri muri Rukomatanyo y’u Bugoyi, ahubwo na yo ikomatanyije ibyayo bihugu.
Ingoma y’ubwami y’abasinga bo mu Nduga sinashoboye kuyimenya. Uwandusha gucishiriza akamenya niba yarabayeho cyangwa se hari izindi nzira banyuragamo yanyunganira. Nduga uyisanga Rwagati mu Bihugu ikaba ikikijwe na Nyabarongo na Mukungwa. Ibumbye ibihugu byinshi ari byo : Busanza bw’amajyaruguru, Kabagari, Marangara, Nduga, Mayaga, Rukoma, Ndiza. Ariko Nduga ntiyagarukiraga aho. Mu majyaruguru yarakugenderaga ikagera : Bwishya, Jomba, Gisigari, Bwito, Gishari, Byahi, Kamuronsi ( Kongo). Aha turi muri Nduga y’Abasinga, kuko izahinduka iy’ababanda nk’uko tuzabibona nyuma. Tuvuye mu Nduga rwagati twambutse Nyabarongo, turangamiye iburengarazuba kugira ngo tuzatahe mu Kinyaga ; birumvikana ko Nyungwe tuzayihiha (tuzayambukiranya). Kinyaga rero na cyo ni igihugu cy’abasinga.
Igihugu cya Kinyaga
Ibyo nashoboye kumenya ku Gihugu cya Kinyaga birasa n’aho bituzuye. Gusa na cyo ni igihugu cy’abasinga b’abarenge.
Umwami wa Kinyaga ? Ingoma y’ubwami ? Aha na ho uwaba abisobanukiwe yanyunganira.
Kinyaga iherereye iburengerazuba, inyuma y’ishyamba rya Nyungwe, ikambukiranya i Kivu ikagera i Bunyabungo, ikaza guhana imbibi n’igihugu cy’u Bugoyi, mu Rusenyi. Kinyaga igizwe n’ibi bihugu : Cyesha, Mpala, Biru, Busozo, Bukunzi. Bunyabungo (Kongo). Reka noneho ducume urugendo rwacu, tuve iburengerazuba, twiyuhize Nyungwe tugana Amajyeppfo.Turakikira Bungwe kugira ngo tubone uko dutaha i Burwi.
Igihugu cya Burwi
Burwi na yo ni igihugu cy’abasinga b’abarenge, ariko irihariye ntabwo yibumbiye hamwe n’ibindi bihugu by’abasinga, ahubwo ibumbye ibyayo.
Umwami w’i Burwi ni Nyaruzi rwa Haramanga akaba yaratuye mu Mukindo wa Makwaza (Nyanza ya Butare ubu) ari wo murwa mukuru wa Burwi.
Ingoma y’ubwami bw’i Burwi ? Sinashoboye kuyimenya. Uwaba afite icyo abiziho yanyunganira.
Burwi iherereye mu Majyepfo ya Nduga ikaba ihana imbibi na Bungwe mu nkengero z’Akanyaru. Igizwe n’ibi bihugu : Mvenjuru, Buhanga na Ndara.
Twabanje kugenderera Abenengwe iwabo i Bungwe, haza gutaho abasinga b’abarenge usangana ibihugu byinshi ari byo, Bugoyi, Nduga, Kinyaga, Burwi. Ikigaragara ni uko Abasinga b’Abarenge bakogota igice kinini cyo mu Bihugu nk’uko byagiye bimenyekana. Bava mu Bugoyi bakazenguruka i Kivu bakagera mu Kinyaga bagaturira ishyamba rya Nyungwe bagakikira Bungwe kugira ngo batahe i Burwi maze bakazamuka bagana i Nduga. abasinga ni abakonde, ibihugu byabo ni Gakondo ntawe rero basimbuye. Umuntu yakumva ko Rurenge w’umusinga yaba yarakonze Igihugu, abamukomokaho na bo bagatera ikirenge mu cye. Twavuga ko abasinga ni abasangwabutaka, ko ari abakonde. Ariko uwo bakomokaho ariwe Rurenge twamwibazaho gato. Akomoka he ? Yari umwami na we ? W’ikihe gihugu ? Ibi ni ibibazo tutashoboye kubonera ibisubizo. Uwaba afite icyo abiziho cyangwa se abitekerezaho (hypothèses) yatwungura igitekerezo; kandi yaba afashije mu gutarurukanya ibisekuru no kubaka ipfundo-Gakondo ry’abacu n’iwacu.
Tukaba rero tumaze kuganira ku Bihugu Gakondo bitanu ari byo Bungwe, Bugoyi, Kinyaga, Nduga, Burwi.
Abumva kimwe muri ibyo bihugu ari Gakondo k’iwabo nababwira iki ? Munyunganire kugira ngo Gakondo ijye ku Mukondo, ni yo Nteko yayo.
Duhiniye aha tubararikira kuzaganira ubutaha ku bindi Bihugu Gakondo k’iwacu itaracibwa inkondo ari byo Nduga y’Ababanda, Buriza bw’Abongera, Mubari w’Abazigaba. Ni ah’ubutaha murakoze, murakagwira mugwize inka n’abana Gakondo muyigire ubukonde n’ubukombe ingoma Bihumbi.
Evariste Nsabimana


text:
Ku wa 3 w’icya 4 Gisanzwe C, 6/2/2019
Amasomo: 1º. Heb 12, 4-7.11-15; Zab 103 (102), 1-2.13-14,17-18; Mk 6, 1-6
Yezu Kirisitu amaze iminsi atangiye kwigisha ku mugaragaro, yanyarukiye i Nazareti aho yari yararerewe muri benewabo. Twatekereza ko ubwo bari bamuzi kandi nta nenge n’imwe bamubonyeho, bashoboraga guhita bemera ijambo rye. Nyamara si uko byagenze. Bamwe batangiye gushingarika ijosi bakerensa inyigisho ze. Baramurebaga avuga bagatekereza aho yavukiye mu bakene maze bakiyumvisha ko ibyo avuga nta n’ishingiro bifite.
Ni koko, ubwenge bw’isi n’abanyesi buracagase cyane. Aho kumva ukuri umuntu atangaza, hari ubwo tubanza kureba amavuko ye n’imitungo ye. Akenshi iyo ari umuntu wavukiye mu bakire ahabwa ijambo, iryo avuze rikijyana. Nyamara se akenshi ntusanga abenshi muri abo nta bitekerezo by’ukuri bigiramo! Umunyamafaranga na we akunze kwemerwa mu bantu kabone n’aho yatambutsa ibitekerezo by’amatagaragasi. Ab’i Nazareti banze kwemera Yezu kuko atari afite amavugo mu bakire akaba atari anafite zahabu na feza. Yamaze imyaka itatu yose yitangira kuyobora abantu mu nzira y’umukiro, nyamara abibwiraga ko bakize ntibigeze bamukikiza. Bakomeje gukikira umukiro we bikomereza ibiyira bya gihogera. Na n’ubu ni uko kandi, benshi mu baherwe bumva ko bashyikiriye. Iyo higishwa Ijambo ry’Imana Data Ushoborabyose baterera agati mu ryinyo bakagereka akaguru ku kandi bakinovora ibyo yaremye bibwira ko ari bo babihanze.
Iyi vanjili yasomwe itwumvisha neza ko hakenewe ubushishozi bushungura byose bukageza ku kuri. Mu kivunge cy’abantu nka bariya bakurikiraga Yezu cyangwa abumvaga ibye, burya gutekereza bigerwa ku mashyi. Birakwiye ko abashinzwe gufasha abandi bihatira kubamurikira babaganisha kuri Yezu nyakuri utagize aho ahuriye na Yezu witiranywa n’abantu, ahantu n’ibintu. Iyi vanjili ya none, bamwe mu babatijwe barangaye bakunze kuyisitaraho bakarangazwa n’imyumvire itari yo yo gukeka ko Yezu Kirisitu yari afite abandi bavandimwe bavukanye kuri Bikira Mariya. Birengagiza ibyo kubaza no kumenya ko muri Isiraheli abantu bose bo mu muryango umwe bitwaga abavandimwe.
Igihe cyose twumvise Ijambo ry’Imana ryo mu Byanditswe Bitagatifu, twitoze kurangamirana ubwiyoroshye Yezu wigize umukene kugira ngo azamure bose abaganisha kuri Se Ushoborabyose. Birashoboka ko natwe abapadiri muri iki gihe dushobora gupyinagazwa n’imyumvire icagase dusanga aho tuvuka…Umuryangoremezo uvukamo padiri, hari igihe wasanga uganje mu mwijiama; abavandimwe n’ababyeyi ba padiri bashobora kuba ari abantu badashobotse cyane mu bijyanye n’imibereho y’ubuyoboke nyakuri; mu bizazane nk’ibyo kandi, ntitwakwizera ko ijambo rya padiri uwo bazaryumva. Ihinyu nka ririya ry’ab’i Nazareti rirabahinyuza..Ibyo byose bibaho. Cyakora padiri watorewe imirimo mitagatifu ntakwiye gucibwa intege n’uburangare bw’abo mu gihe cye kabone n’aho baba ari abavandimwe be ba hafi. None kubabarana na Yezu bivuga iki? Si ukwemera kwihanganira ibyago nk’uko na we yabyemeye se? Ibaruwa yandikiwe Abahebureyi itwigisha uko twakumva neza imibabaro duhura na yo muri iki gihe. Ngo igamije kutugorora. Hahirwa umuntu wese uhura n’ingorane kuri iyi si akerekeza umutima we kuri Yezu n’Urukundo yamukunze, yakwibuka ubuhemu bwe bwo mu bihe byashize akarushaho kumva ko ubwo bubabare bushobora guturwa nk’icyiru gituma umutima usukurwa kurushaho. Mu gisibo ni ho turirimba ngo: “Nimbona amakuba munsi, umpe kuyemera rwose, abe icyiru cy’ibyaha”. Hari amakuba aruta ayo gusuzugurwa iwanyu kandi nyamara ubereyeho kubahanurira?
Yezu Kirisitu naduhe ubwenge bwo kumvira abo adutumaho tutagendeye ku mafaranga n’imitungo. Bikira Mariya Mutagatifu aduhakirwe. Abatagatifu (Pawulo Miki, Amandi, Aviti, Doroteya na Vedasiti) na bo badusabire kuri Data Ushoborabyose.
Padiri Cyprien Bizimana


text:
Inyigisho yo ku wa gatanu w’icyumweru cya 31 gisanzwe, A, Mbangikane
Ku ya 07 Ugushyingo 2014
Bavandimwe,
Turakomeza gusoma no kuzirikana Ijambo ry’Imana ngo ritubere ifunguro rya buri munsi kandi ritumurikire. Ivanjili y’uyu munsi iradufasha kureba uburyo dukemura ibibazo duhura nabyo mu buzima bwacu, uburyo dukoresha amafaranga yacu n’ay’abandi. Hari ababaho mu kuri. Hari abandi bashakira igisubizo mu “gutekinika”. Mbese nk’uyu munyabintu ivanjili yameza ko ari umuhemu.
-
Abantu Yezu atuwira muri iyi nkuru
-
Umukungu
Kubera kugira ibintu byinshi yashatse umunyabintu arabimushinga. Amenye ko abipfusha ubusa, aramuhamagara ngo yisobanure. Abanye ko ibisobanuro umunyabintu atanga bidafatika afata umwanzuro : « Umva rero murikira ibyanjye kuko kuva ubu utazongera kumbera mu bintu ».
-
Umunyabintu
Umukungu yamuhaye akazi, amushinga ibintu bye. Hashize igihe yumva shebuja aramutumije ati « Ibyo numva bakuvugaho ni ibiki ? » Agerageza kwisobanura ariko agezaho icyongeleza kiramukamana. Shebuja amusaba kumurika ibintu kuko amusezereye ku kazi nta n’imperekeza kubera amakosa ye. Kubera ko yacungaga ibintu byinshi, asaba shebuja iminsi nk’ibiri yo gushyira ibintu kuri gahunda. Shebuja aramwemerera. Iyo minsi ibiri ntiyayipfushije ubusa. Yaribajije ati « Ko bankuye ku kazi, nzabaho nte ? Guhinga ? Sinabishobora. Gusabiriza ? Umuntu w’umunyacyubahiro nka njye abantu bubaha, nahera he nsabiriza ? None se nzabaho nte ? ». Ako kanya Sekibi aramugoboka, amwibutsa ko hari ingeso igenda ishinga imizi mu banyarwanda yo « gutekinika ». Yiyemeza gutekinika impapuro z’ababereyemo umwenda shebuja, kugira ngo ubwo yirukanywe ku kazi bazamwakire iwabo, bamwiture ineza yabagiriye. Ntiyazuyaza afata impapuro z’abarimo imyenda ya shebuja bose. Kugira ngo bitazamenyekana agenda ahamagara umwe umwe. Atangira kumwibarisha : harya umwenda warawishyuye ? Oya. Wari umwenda ungana iki ? ibibindi ijana by’amavuta y’imizeti. Akira urupapuro rwawe, wicare, wandikeho vuba ko ibibindi mirongo itanu wabyishyuye, ko hasigaye mirongo itanu. Bityo bityo, impapuro z’imyenda arazitekinika. Bityo aba ariteganyirije.
-
Abwiye umukungu ko umunyabintu we asesagura
Barebye uburyo umunyabintu anyereza umutungo wa shebuja babanza kubirebera bumva ko hari abandi bireba. Bagezaho ntibabyihanganira maze bamumuregaho ko abipfusha ubusa.
-
Uwari ufite umwenda w’ibibindi ijana by’amavuta y’imizeti
Yibazaga uburyo azishyura uwo mwenda. Yumva umunyabintu amutumyeho. Umwenda barawutekinika, yumva arorohewe. Ntiyigeze abwira umunyabintu ko bitemewe.
-
Uwari urimo imifuka ijana y’ingano
Nawe yibazaga uko azabigenza ngo yishyure. Yumva umunyabintu amutumyeho, umwenda barawutekinika yumva arorohewe. Ntiyatinyuka kubwira umunyabintu ko ibyo bakoze ari ubujura.
-
Yezu
Aratangarira uyu mugaragu w’umuhemu, kuko yamenye kwiteganyiriza. Ntamushima. Arabona ko abana b’isi mu mibanire yabo barusha ubwenge ab’urumuri.
-
Inyigisho
Ese Yezu yaba adushishikariza gukurikiza urugero rw’uyu mugaragu w’umuhemu ? Oya. Ikimutangaza ni uburyo abana b’urumuri babura ubushishozi buhagije mu mibereho yabo.Reka dusome uko Bibiliya Ntagatifu ibisobanura : « Muri uyu mugani Yezu ntatubwiriza kwigana no kugira nabi nk’uwo munyabintu w’umuhemu cyangwa se nk’abana b’iyi si. Ikimubabaje ni uko abigishwa badafite nk’ubwo bwenge ngo bakore icyiza, naho ababi bakabugira kandi babukoresha ikibi ».
-
Ese iyi vanjili iratureba ?
Cyane rwose. Kuko nubona nta mwanya tobona wo gusenga, wo kujya mu Misa, wo gusoma no kuzirikana ijambo ry’Imana. Nyamara kukabona umwanya wo kumwa amakuru agezweko, kureba umupira n’ibindi. Gukora gahunda z’iby’isi bishira turabishobora. Nyamara tukabura umwanya w’iby’ijuru bihoraho iteka.
Abantu b’isi bamamaza ibigirwamana byabo ugasanga natwe abigishwa ba Yezu twabishigukiye. Nyamara abakristu tuzi Imana y’ukuri itanga ubuzima kuyamamaza ntitubishobore. Ubona abakwigisha ibintu bysose : imibare, indimi , ubukungu … ariko ukwigisha Bibiliya ukamubura.
Umugambi ni ukwikubita agashyi tukavugurura umubano wacu n’Imana. Tukamenya ko agaciro iby’Imana bifite ntaho agahuriye n’ak’ibyisi bishira, bikaba byashirana n’uwabyiyeguriye. Amateka y’ibihugu byinshi arabitwereka. Inama Pawulo yagiriye Abanyaroma natwe idufitiye akamaro kanini muri iki gihe. Aragira ati « ntimukigane ibi bihe turimo, ahubwo nimuhinduke, mwivugururemo ibitekerezo, kugira ngo muzajye mumenya neza ugushaka kw’Imana, ikiri cyiza, icyashimisha n’ikiboneye » (Rom 12,2).
Mu gihe abo tubana n’abo dukorana babona ko « gutekinika » ariwo muti kandi ko benshi babikora, twibuke ko Yezu adusaba kuba umunyu n’urumuri rw’abandi (Mt 5, 13-16). Bityo ijambo ryacu ribe « Yego » niba ari « yego ». « Oya » niba ari « oya ». Burya ngo ibindi twongeraho biba biturutse kuri Nyakibi (Mt 5, 37).
Umwamikazi wa Kibeho adufashe kubaho mu kuba umunyu n’urumuri tubaho mu kuri n’urukundo.
Padiri Alexandre UWIZEYE


text:
Inyigisho yo ku Cyumweru cya 4 cya Adventi, Umwaka B
Ku ya 21 Ukuboza 2014
Amasomo: 2S7, 1-5.8b-12.14ª-16; Zab 88(89), 4-5, 27-28, 29-30; Rm16, 25-27; Lk 1,26-38
Tugeze ku marembo y’umunsi mukuru wa Noheli. Nimucyo tuyinjiranemo ibyishimo. Nyamara ariko tuzirikanye neza aya masomo, turasanga ahubwo Noheli ari Imana ubwayo yinjiye mu rugo rwa muntu, mu mutima we, mu buzima bwe, mu bye, mu mateka ye nta na kimwe amwitandukanyijeho uretse icyaha.
Imana itweretse mu masomo matagatifu ko itayobora ibintu ikurikije igenamigambi ryacu! Sitwe dukorera gahunda Imana ngo yo ibe itegetswe kuyinjiramo. Yezu ati: “Si mwe mwantoye, ahubo ninjye wabatoye”, Ati: “ubuzima bwanjye ntawe ubunyaga, ninjye ubwanjye mbutangira abo nkunda”. Si Imana itegetswe gukora no kuzuza imigabo n’imigambi yacu. Icyo ushaka Dawe, gikorwe mu nsi nk’uko mu ijuru babimenye, bagahora bakora ugushaka kwawe. Imana iraturenze pe! Yo gusa idusaba kuyizera, kuyikunda, no kuyikundira igaha icyanga, uburyohe n’icyerekezo ubuzima bwacu. Imana yaratwegereye, yigize muntu ibana na we. Ni mu gihe, iyo itakwegera ngo abe ariyo itwubakira inzu, umuryango Kiliziya, nta wari kubibasha. Nabasha nte kubakira ingoro nzima Nyirubutagatifu akwirwamo kandi njye ndi Nyirintegenke? Wabasha ute guha inzu, ubwugamo n’umutekano ukabiha Musumbabihe (Imana) kandi twe turi ba Ntawuruhunga? Nabasha nte gukungahaza Imana yo byose bikesha kubaho kandi jyewe ndi Ntawuhezibyisi…!
Ibi ni byo twumvise mu isomo rya mbere, aho umwami Dawudi abonye ko ahuje abayisraheli mu bumwe nyuma y’amacakubiri akomeye, yiyemeje no kubakira Uhoraho Ingoro imukwiye. Uhoraho, anyuze ku muhanuzi Natani,asaba Dawudi kworoshya, akabanza akazirikana amateka banyuzemo. Uhoraho ni we wagiye yubaka ubuzima bw’abe.Ntiyigeze agoheka ngo adamarare. Si uko yabuze ingoro adendezamo.Ati: “Nta bwo nigeze ntura mu nzu, kuva ubwo nakuraga abayisraheli mu Misiri, kugeza uyu munsi, ahubwo nagendaga mu ihema ariho ntuye” (2S7, 6). Aya magambo arakomeye cyane. Burya Imana ihangayikira muntu ku buryo”irara rwa ntambi”,”igakambika mu ihema”, igira ngo muntu abone ubuzima kandi abubone busagambye. Uhoraho koko ni Uhoraho, Utubereyeho, Uhatubereye, Utureberera, Emmanuel, Imana turi kumwe, Imana iturinda abanzi n’abarozi. Abo nita abarozi, ni abantu bose babuza abandi Yezu Kristu. Ukubuza Imana, akaguhindura umuburamana burya aba akwishe!
Imana ni yo ituyobora-iyo twemeye kumvira-ikatunyuza inzira tutari twarateganyije igamije umukiro wacu n’uwa bagenzi bacu. Dufite ingero nyinshi muri Bibiliya: Tuzi Yozefu wo mu muryango wa Dawudi wari wifitiye umushinga wo kurushinga n’umwari w’i Nazareti witwa Mariya. N’ubwo yari yarasabye, yemeye guhigamira no guharira Imana (hari abitwa ba Mpariyimana) kugira ngo umugambi ufitiye bose akamaro k’ubucungurwe wuzuzwe.
Ntiwaba umukristu muzima utihatiye guharira no kworohera Imana
Waba umukristu muzima gute udahariye Imana igihe ngo usenge, witagatifuze, uyishime, uyisabe? Imana niyo musumbabibe. Ibihe byose, n’imyaka yose ni we ubigenga. Ni we Alfa na Omega. Ni ubugugu kubona mu munsi ugira amasaha 24 tuburira Imana utunota 30 two kunywana na yo mu isengesho. Duharire Imana abantu: abana bacu twemere babatizwe; uwo twifuza kurushingana, twemere kubyereka Imana no kubinyuza muri Kiliziya. Hari ubwo umusore akunda umukobwa, yamugezaho umushinga wo kurushinga, undi akamubwira ko aziha Imana. Hakaba ubwo amuterura, amushuka…mujye mwiga korohera Imana mu mushinga wayo wo kudukiza.Twige kandi guharira Imana amateka yacu-ibyatubayeho byiza cyangwa bibi- maze Imana iyavunjemo amateka y’uburokorwe bwacu. Hari ubwo twigaragura mu mateka yacu, tugashaka kuyacunga no kuyakuramo isomo ariko tukabikora twitaje Imana. Ibi ni byo bitugeza ku ruhererekane rw’amateka mabi.Muntu uheza cyangwa wirukana Imana mu byo yita ibye buri gihe aba ari kwicukurira imva kandi aba ahemukiye n’abandi.
Ukumvira kwa Bikira Mariya kwatumye isi yose ibona Umukiza Yezu Kristu.
Koko ijambo rimwe rishobora kworeka inyoko muntu, nk’uko ijambo rimwe rya Bikira Mariya ryakinguye Ijuru rikohereza Jambo w’Imana akigira umuntu. Bikira Mariya ati”Ndi umuja wa Nyagasani; byose bimbeho nk’uko ubivuze”.Bikira Mariya ntiyarobanuye ibimworoheye ngo abe ari byo yemerera Imana! Yemeye ko ibyo Imana yateganyije byose, kabone n’ubwo bimurenze, bimwuzurizaho. Ntabereyeho kubangamira Imana. We arabonetse wese, Imana nikore ibyayo. Ubushake bwe, ukwemera kwe, ubuzima bwe bwose abweguriye Imana.Iyo tuzirikanye Bibiliya, dusanga abatowe bose baragiye baharira Imana. Ingero: Yeremiya yahariye Imana ubusore n’ubumanzi bwe, ntiyashaka, yitanga wese aba umuhanuzi w’Uhoraho. Dawudi, yaretse amatungo ya se, yemera kuba umwami uhagarariye Imana. Hozeya yemereye uhoraho kuzana umugore w’ihabara (Gomeri) uzajya amuca inyuma, undi ariko akazahora ajya kumwinginga ngo atuze agaruke mu rugo! Uhoraho yari agamije kwerekana ko icyaha kidugira amahabara, ariko Uhoraho we udahemuka, agakomeza kudukunda, no kutugarura mu rugo.Tuzi ba Petero, Yohani na Yakobo, bemeye guhigamira Yezu atambagira ubuzima bwabo. Baramukinguriye, ntibamusimbuza uruboho rw’amafi, maze baramukurira. Yohani na Yakobo bo banze kuba bamusimbuza se Zebedeyi. Bamusigiye umwuga we w’uburobyi, bo bakurikira Yezu bajya kuroba abantu. Tuzi na Sawuli wiswe Pawulo wemeye guhigamira Yezu, agata iminyururu n’ibyicisho yajyaga kubohesha abakristu b’i Damasi maze akemera Yezu Kristu.Sigaho, wibangamira Imana, reka Imana yuse umuhigo wo gukiza abantu ikunyuzeho.Wowe se wahigitse iki ngo wakire Kristu, maze abandi bamubone aguturutsemo?
Dusabe Imana iduhe inema maze dukingure amarembo y’imitima yacu. Twose gufungira Imana ngo ihere muri gereza y’imishinga yacu.Twemere kwinjira muri Yezu Kristu we Ngoro Nzima y’Imana. Nta n’umwe wigeze abona Imana Data, uwinjiye muri Yezu ni we ubona Data (Yh1, 18). Imana idushakaho kumvira, ukwemera, kworoshya no kuyiha rugari mu buzima bwacu maze ikuzuza ibyiza yageneye muntu byose.
Ibyiza bisumba ibindi Imana Data yatugeneye ni Ukutwoherereza Mwana: Kristu, akigira umuntu akabana natwe maze akadusangiza kamere-mana natwe tukamuha kamere-muntu. Muri byose ni muntu wunguka. Mutagatifu Pawulo yamenye iri banga ry’umukiro, araterura ati “sinjye uriho, ni Kristu uriho muri jye”. Na Yezu mu buzima bwe bwose bwo ku isi yerekanye ko atari we uriho nk’Imana, ko ari muntu umurimo; “icyatumye amanuka mu ijuru ni twebwe abantu, no kugira ngo dukire!
Maranata! Ngwino Nyagasani Yezu Kristu wemere ube muntu,ubane na twe, maze natwe uduhindure, tube ba “Nyiramana” na “Semana” mu kuri.
Mubyeyi Bikira Mariya, dutoze kworohera Imana.
Padiri Théophile NIYONSENGA
Mushobora gusoma kandi iyi nyigisho, (mu gifaransa) ya Musenyeri Frederiko RUBWEJANGA ku byerekeye ubutumwa bw’amabonekerwa ya Kibeho, yatanzwe ku munsi mukuru wo guha umugisha ishusho ya Bikira Mariya Umwamikazi wa Kibeho muri Paruwasi Saint Georges de la Vilette i Paris, ku wa 29 Ugushyingo 2014.


text:
Ikibazo cyashegeshe Igihugu cyacu n’Abagituye ni ukutamenya iwabo n’ababo. Uko umuco wa Kinyarwanda wagiye usobekerana n’indi mico, Abenegihugu bagiye bamira bunguri iby’imahanga bakirengagiza iby’iwabo, kumenya iwabo n’ababo ndetse no kumenyana ; ngo basangire basabane, byabaye ibango ryo gutatira igihango cya Gakondo ; biteye agahinda kamwe k’Umukubabibero !
Muri iyi nyandiko twise »Gakondo k’Iwacu tuzajya twibanda cyane ku Ndangagaciro z’Inkomoko ya buri bwoko zigenda zikendera ; zigateshwa agaciro cyangwa zigasimbuzwa nkana iz’ahandi aka ka gahararo gaca imbata
Tugiye kwibanda cyane cyane kuli Gakondo y’ahantu dutuye n’uko hahoze ari ibihugu byigenga. Muhawe rero ikaze ngo mutange ibitekerezo by’uko twasigasira Indagagaciro z’umuco wacu n’uko twakwagura amarembo tukakira n’iby’ahandi ariko byiza, atari ibibonetse byose.
Indangamuntu yacu nyayo ihera ku isoko, hariya kure cyane « Ibuvamuntu », ni ko kumenya neza uwo uri we, iyo uva ari byo biguha iyo ujya n’abo ubana nabo n’ibyo utunze ku mutima bifite isoko yabyo mu nkomoko y’Inyabutatu yateshejwe Ubusugi itaratera kabiri, umukokwe ibyaye ukaza kwokama abumva ko bakora Politike ; batabanje gucengera iremo ryayo, ngo bayitamire, bayishyire mu ijigo bayumve amajya n’amaza, ahubwo bagashimikira bashaka ishema ryabo bwite aho gushaka iry’Abanyarwanda muri rusange, ngo u Rwanda rube ruzima.
Abazima n’abazimu basabane mu Muterekero w’Indengakamere.
None wowe uzi gusoma niyo waba utabizi usomeshe ; Sesengura, maze imyumvire mizima igiye kugutaha ku mutima nawe uyituze mu mitima y’abo muturanye n’abo mu mpugu zindi kugira ngo ibe Gisaga ; isage u Rwanda rwose, ruzuke, ruzure umugara rufite Umugambi wo KUNGANA kw’Abanyarwanda, mu Rwanda ruzima rutamba IBITAMBAMBUGA, Ibikwerere n’Abakambwe bakdandagira ; u Rwanda rwimika MUNTUNKUNDI ndetse rugashyiraho n’akarusho ka MUNTUNDUNDI.
Gakondo
Iyo wumvise ijambo Gakondo, uhita utekereza Gukonda, igikoresho kikaba Inkonzo kuko umuntu yumva ko nyirumurimo ari mu ishyamba ry’inzitane. Nyirugukonda akaba Umukonde naho aho akonze hakaba Gakondo, bivuga ko aho hantu ari ahe ; akazaharaga abamukomokaho uko iminsi igenda iha indi.
Abakonde rero ni Abahinzi akaba ari nayo mpamvu bimitse Isuka yaje kwimura Inkonzo, Ubucuzi bumaze kuvumburwa n’Abahinzi.
Buri muntu yaba afite Gakondo ke kuko ari umuntu akagakomora ku Bukonde bw’abo akomokaho aribo Bakurambere be.
Reka tube duhujwe n’uru rurimi, ndaba ndetse kuruvuga izina kuko muri icyo gihe izina ryarwo rishobora kuba atari iryo rufite ubu.
Gakondo rero yagiye yaguka ndetse n’Abakonde bagenda biyongera. Uko bagenda bororoka baje guhuza Izina ni uko baritwa. Rigashobora gukomoka ku Mukurambere wabo cyangwa ku yindi sano bumva ko bahuje.
Uko bagenda bagura Ubwatsi bwabo baza kubugira Igihugu, barema Imihango ibaha Umwami uvuka mu Bwoko bwabo.
Muri iyo nzira rero yo gushaka kumenya abo turi bo, iyo tuva ari byo bizaduha kumenya iyo tujya, ndashingira ku gitabo cya Padiri Muzungu Bernardin cyitwa : »Histoire du Rwanda pré-colonial », ugenekereje mu kinyarwanda ukaba wavuga » Amateka y’u Rwanda mbere y’umwaduko w’abazungu ». Muri icyo gitabo cyasohotse mu mwaka wi 2003 (édition L’Harmattan), umwanditsi agaragaza imiterere yarangaga Ibihugu by’icyo gihe n’ibisanira abantu bafitanye ashingiye cyane cyane ku moko, akivugwa na n’ubu.
Amoko
Abenengwe, Abasinga, Ababanda, Abongera,Abungura,Abazigaba, Abagesera, Abagara.
Uretse rero Padiri Muzungu Bernardin reka turebe ko hari n’abandi bashakashatsi banyuze inzira nk’iya Padiri Muzungu ariko ku buryo bwabo.
Padiri Kagame Alexis mu gitabo cye yise »Les organisations socio-familiales de l’ancien Rwanda » cyasohokeye i Bruxelles muri 1954) dusangamo amoko 15 ari yo aya:
Abega, Abasindi, Abakono, Abaha, Abagesera, Abazigaba, Abasinga, Abashambo, Abahondogo, Abacyaba, Ababanda, Abenengwe, Abongera, Abungura, Abasita.
Umwanditsi witwa d’Hertefelt we mu gitabo cye cyitwa : »Les clans du Rwanda ancien.Eléments d’ethnosociologie et d’ethnohistoire, Musée de Tervuren, 1971. » aragenda akagera ku moko cumi n’umunani ari yo : Ababanda, Abacyaba, Abega, Abenengwe, Abagesera, Abaha, Abakono, Abanyakarama, Abanyiginya, Abongera, Abashambo, Abashingo, Abasindi, Abasinga, Abasita, Abatsobe, Abungura, Abungura.
Reka rero turebe Amoko y’Abasangwabutaka ari nabo Bakonde aba banditsi uko ari batatu bahurizaho.
Amoko arindwi bahurizaho ni aya :
Abenengwe, Abasinga, Ababanda, Abongera, Abazigaba, Abagesera, Abacyaba.
Ndabona rero Amoko arindwi ariko Abagara Muzungu yita ubwoko nkaba numva ari inyito bakomora kuri Gakondo kabo ari yo Bugara, bakaba rero ari Abacyaba b’Abagara.
Mbaye mpagarariye kuri aya moko arindwi kugira ngo ndebe niba aza kugusha ku Bihugu Gakondo byayo.
Evariste Nsabimana
Musome inyandiko yose hano (impapuro 10) : Gakondo ndende


text:
Inyigisho yo ku wa 8 Ukuboza 2014, Umwaka B
Umunsi Mukuru wa Bikira Mariya Utasamanywe icyaha
Amasomo: Intang 3, 9-15.20; [Zaburi: Za 97(98)]; Ef 1, 3-6.11-12; Lk 1, 26-38
Kuri uyu wa mbere Kiliziya ihimbaza Umunsi Mukuru wa Bikira Mariya Utasamanywe icyaha.
Bikira Mariya, Umubyeyi wa Kiliziya yose, twe abanyarwanda dufitanye amateka atwongerera ishyaka (ferveur) iyo tumuvuga cyangwa tumwiyambaza.
Uyu munsi mukuru duhimbaza ni umwe mu minsi mikuru ikomeye ya Bikira Mariya hamwe n’Umunsi Mukuru wa Bikira Mariya ajyanwa mu Ijuru wo kuwa 15 Kanama, n’uwa Bikira Mariya Nyina w’Imana wo kuwa 01 Mutarama buri mwaka. Iyi minsi mikuru ijyanye n’amahame akomeye mu kwemera kwacu yerekeye kuri Bikira Mariya.
Iyobera rya Bikira Mariya Utasamanywe icyaha rifitanye isano n’Iyobera ry’Ukwigira umuntu kwa Jambo tuzizihiza vuba aha kuri Noheli. Ndetse ahubwo mu mugambi uhoraho w’Imana wo gukiza abantu, ingabire zihebuje Imana yahunze umubyeyi wacu Bikira Mariya zikomoka ku isano y’ububyeyi afitanye Yezu, Umwana w’Imana. Ni utasamanywe Icyaha kuko yateguriwe kuva mu iremwa kuba Nyina w’Imana muntu.
Kuba Bikira Mariya atarasamanywe inenge y’Icyaha abakristu babyemeye kuva kera na kare mu ntangiriro za Kiliziya. Ariko mu mwaka wa 1854 ni ho Papa Piyo wa IX yabitangaje ku mugaragararo nk’imwe mu ngingo zidakuka zigize ukwemera gatolika.
Amasomo y’uyu munsi aradufasha kuzirikana icyo gitangaza Nyagasani yagiriye Umubyeyi Bikira Mariya, ndetse n’inyoko muntu yose ibinyujije muri uwo mubyeyi w’agatangaza.
Imana irema muntu, ikagena mu mugambi w’urukundo rwayo ko Jambo wayo azigira umuntu, Bikira Mariya yari muri uwo mugambi wa kera na kare. Noneho aho muntu acumuriye, Bikira Mariya Imana yamugeneye gusubiza mu buryo ibyo Eva yishe. Eva ubwo yahendwaga na Sekibi akanyuranya n’ugushaka kw’Imana yabaye nyina wa muntu muri kamere ye yo kudashira amakenga ineza Imana idushakira no kwishakishiriza inzira ze bwite. Bikira Mariya ubwo yumviraga Imana yabaye nyina wa muntu mu kwakira ingabire y’Imana dukesha Yezu, Jambo w’Imana wigize umuntu. Eva ni nyina wa muntu w’igisazira, Bikira Mariya ni nyina wa Muntu mushya. Niyo mpamvu Bikira Mariya tujya tunamwita “Eva mushya”.
Eva mushya rero kuva yasamwa nta nenge yigeze aragangwaho y’icyaha. Amaraso yatumenewe ku musaraba koko yamusabyemo mbere. Yacunguwe na Yezu Kristu ku buryo bwihariye. Ni imfura mu bacunguwe na Yezu Kristu, ariko akaba yaracunguwe ku buryo yihariye, adasangiye n’undi muntu uwo ari we wese.
Bikira Mariya kuri uyu munsi akomeze atubere urugero rwo kumvira Imana. Ntiyigeze aragwaho icyaha, nyamara ni umuntu nkatwe, ni umugore Imana yakoreye ibitangaza ku buryo amasekuru yose amwita umuhire. Twishimire ko turi muri bamwe bamwita umuhire muri iki gisekuru cyacu. Natwe dushobora gutsinda Shitani, cyangwa se, mu yandi magambo, Kristu uri muri twe ashobora gutsinda Shitani. Icyangombwa ni ukwemera ugushaka kw’Imana. Bikira Mariya we yahawe ingabire yo kudahangana bibaho n’ugushaka kw’Imana. Mu mutima no mu bwenge bye nta bwigomeke (“opposition”) ku gushaka kw’Imana bwigeze bubamo. Muri twebwe ubwigomeke bubamo, n’iyo bitaba ku ngingo zose z’ubuzima, ariko hari aho usanga twemerera Imana twiganyira, kuko Sekibi yatubibyemo urujijo. Nyamara Kristu, mu bumuntu bwe yaradutsindiye, anatwereka uko muntu ashobora gutsinda ubwigomeke bumubamo.
Uyu Mubyeyi wacu akomeze adusabire, dushobore kumvira nk’uko yumviye bigatuma abyarira isi Umucunguzi. Igihe cyose natwe twumviye Imana, tuba dutsinze Shitani kandi tunabyariye abavandimwe Kristu.
Umunsi Mukuru mwiza.
Padiri Jean Colbert NZEYIMANA


text:
Kuwa gatatu, nyuma y’Ukwigaragaza kwa NYAGASANI/B, 6/1/2021
Amasomo: 1Yh 4,11-18; Mariko 6,45-52
“NIMUHUMURE NI JYE, MWIGIRA UBWOBA”
Yezu naganze iteka.
Hamwe n’abanyu mbere yo kugira icyo tuganira ku masomo y’uyu munsi, mbanje kubifuriza umwaka mushya muhire w’i 2021. Muribuka ko umwaka washize twawugizemo ibizazane biturutse ku cyorezo cya COVID-19: n’ubu tukaba tukirwana n’ako kaga gakomeje kuvugisha amangambure abatuye isi, dore ko atari ikiza cyaziye u Rwanda gusa. Ni uko rero Uhoraho nabampere umugisha, abarebane impuhwe, abarinde kandi abasakazemo umugisha, maze Roho wa Nyagasani, abarinde icyitwa ubwoba maze muhore muri indacogora mu gukora icyiza.
Uyu munsi, Ijambo rya Nyagasani, riraduhamagarira kwigiramo ihumure, ubwoba tukabwamaganira kure, kuko bukoresha ibitagira umumaro. Umunyabwoba abona akarengane agakora nk’aho nta cyabaye, ikinyoma kigahinduka ukuri, akarengane n’agahinda bikaba umwitero n’umukenyero. Nyamara ahaganje ubutwari buzira ubwoba, ukuri kuraganza, ubutabera bugasugira kandi amahoro akagera kuri bose, dore ko amahoro nyayo ari igihe umuntu ageze aho abona abandi mo abavandimwe be, maze twese tukaba dufite Umubyeyi umwe, Imana Data.
Nuko ku mugoroba, Yezu ategeka abigishwa gufata ubwato bakamutanga hakurya, mu gihe agisezerera rubanda, kandi akaboneraho n’umwanya wo gusenga. Ubu butumwa burakomeye, kandi bufite icyo bwigisha buri wese. Yezu yasabye abigishwa be kugenda, bisunze ubwato kandi bagakora ibishoboka, bakamutanga hakurya, hafi ya Betsayida. Ese ko bafashe ubwato bakagenda, agasigara wenyine, yari bugere hakurya y’amazi ate? Aha ntituhatinde cyane, kuko yari Imana rwose kandi akaba n’umuntu rwose. Ibyo yari amaze gukora ubwabyo, biratwereka ko ibyo bitari bigoye. None uwari umaze kugaburira abantu ibihumbi bitanu, akoresheje imigati itanu n’amafi abiri, yari kunanirwa kugera hakurya y’amazi? Oya shenge, yuje ikuzo n’ububasha, kuri we byose birashoboka.
Gusa igikomeye ni ukuntu intumwa, zafashe ubwato, dore ko bari abahanga mu by’amazi kuko bamwe muri bo bari abarobyi, bari bamenyereye ibyo kugashya, haba mu gihe cyiza no mu gihe cy’umuhengeri. Ariko iryo joro ngo ryarabagoye, kuko Yezu ubwe yabonye ko bananijwe no kugashya kubera umuyaga, wahuhaga ubarwanya. Abonye ko bakoze ibishoboka byose, ariko bakananirwa harimo no kwiheba, dore ko utazi amazi arayabarirwa, Yezu ubwe amaze gusenga, ntakabuza ko yanabasabiye, yafashe icyemezo aza abagana agira ngo abahumurize.
Ibi byababayeho, ubwo bari bamaze kwibonera n’amaso yabo, ko YEZU, ari Umwana w’Imana, wuje ububasha akomora ku Mana Se, akaba yari amaze kugaburira abantu ibihumbi bitanu, ku bw’ igitangaza yakoze, ibyari imigati itanu n’amafi abiri, bikabahaza kandi bagasagura inkangara cumi n’ebyeri. Yezu rero yashatse kwereka ndetse no kwigisha intumwa ze, ngo zitoze kumenya ko hari byinshi bizabagora mu butumwa azaboherezamo, ariko ko atazigera abatererana. Uko yasigaye asenga abasabira kugira ngo n’igihe azaba yararangije ubutumwa bwe ku isi, ari bo bakomeje umurimo we, boye kuziheba, ahubwo ko nibakomera, igihe cyose azabagoboka abakure mu majye n’ibigeragezo bibugarije.
Aha dukwiye kwibaza tuti: “Iyo ibyago n’ibigeragezo bitwugarije dukora iki? Ese dukomeza umutsi tukarwana urugamba dufite amizero ko Yezu ari kumwe natwe?” Niba ari uko bimeze, tukaba abadacogora kandi ntitwihebe maze tukizera Yezu, nta kabuza azahora adutabara kuko yabidusezeranyije ati: “Dore kandi ndi kumwe namwe iminsi yose, kuzageza igihe isi izashirira” (Mt 28, 20b). Ibyo azabikora mu buryo tudakeka kandi tutiteze, nk’uko yabikoreye intumwa agenda hejuru y’amazi. Igikuru ni ukumukunda no kumwizera, kuko ni Inshuti idahinyuka ku ijambo.
Nyamara n’ubwo duhamya ko twemera Yezu, hari aho bigera bikaducanga, tugashidikanya nk’uko byagendekeye abigishwa, igihe bamuketsemo kuba baringa, bagashya ubwoba, induru bakayiha umunwa. Ariko kuko yari abazi, natwe bitubayeho, azaza aduhumurize, atumare ubwoba ati: “Nimuhumure ni jye, mwigira ubwoba”. Iyo ushidikanyije ko agutabara, ukeka ko uri wenyine, ko ari baringa. Nyamara iyo amizero yawe amushinzemo imizi, ubona YEZU aje agusanganiza urukundo, impuhwe n’ineza, ko igihe cyose ashakira abe icyiza kibakomereza ibyishimo, amahoro n’amizero. None se ni iki gikwiye kudutera ubwoba? Nitwihatire kumwegera mu Ijambo rye, mu masakaramentu cyane iry’Ukaristiya, kuko abana natwe, akatumara inzara n’inyota aduhaza umubiri n’amaraso bye. Ubundi tukamushengerera mu Isakaramentu ritagatifu, tukamuririmbira Zaburi n’ibindi bisingizo tubwirijwe na Roho Mutagatifu. Uko bidushobokeye tukamusanga akatubabarira ibyaha byacu, mu Isakaramentu ry’imbabazi. Bidakuyeho ko wakwihererana na we mu kuganira mu isengesho uhiriyeho n’abandi cyangwa iryawe ku giti cyawe, umubwira irikuniga n’irikunyura.
Nk’uko rero yahumurije intumwa ze, natwe azabikora kuko ari isezerano kandi ntajya yivuguruza icyo yemeye aragikora kabone n’iyo twe twamubereye ibirumbo n’intumva ntadukuraho urukundo n’impuhwe. Ahora ategereje ko tumugarukira. Ubwo rero umukunze asabwa no kugenza nka we, ni ngombwa ko natwe ibyo adukorera twihatira kubikorera abavandimwe bacu. Tukabahumuriza, kandi tukabamara ubwoba igihe hari ibyabagoye mu buzima, kuko kenshi bidutera gucika intege no kudakomera ku isezerano tuba twaragiranye n’Imana igihe duhabwa amasakaramentu adutagatifuza.
Bavandimwe, none Yezu aratubwira ko mu rugendo rwacu rw’ubuzima tutazagenda twenyine, azabana natwe aduhumurize kandi adukomeze. Kubera iki? Kuko mu buzima bwacu, hatazigera haburamo imihengeri: Ibyago, indwara, ubuhemu n’ubugome, inzangano n’amatiku, ubutiriganya n’urugomo, ubwambuzi n’akarengane. Iyi mihengeri yose n’indi tuzahura na yo tutarondoye dore ko ari akangari, azatuba hafi maze ayicubye dukomeze urugendo kuzagera tugeze iwe aho yagiye kudutegurira umwanya, ngo tuzibanire na we iteka ryose. Amina.
Padiri Anselimi Musafiri.


text:
Imibumbe ya Jupiter na Saturn yegeranye ikora ‘Inyenyeri ya Noheli’
Imibumbe ya Jupiter na Saturn mu ijoro rishyira ku wa 22 Ukuboza, yagaragaye yegeranye cyane kurusha uko iheruka kugaragara mu myaka 800 ishize maze bisa n’ibishushanyije ‘Inyenyeri ya Noheli’.
Ibi abahanga mu bumenyi bw’isanzure babyita ‘Great Conjunction’, ugenekereje mu Kinyarwanda ‘Ukwegerana Guhebuje’.
Jupiter na Saturn byari biherutse kugaragara byegeranye bimeze nk’inyenyeri imwe mu 1623 nk’uko bitangazwa n’ikinyamakuru The Evening Standard.
Iyo migabane yombi ni yo migabane irusha indi yose ubunini mu gice cy’isanzure giherereyemo izuba (the solar system).
Yatangiye urugendo rwo kwegerana guhera mu mpeshyi y’uyu mwaka, abahanga bakemeza ko mu ijoro ryo ku wa mbere tariki 22 Ukuboza iyo mibumbe yagaragaraga nk’inyenyeri imwe ku isi hose.
Abahanga mu birebana n’imibumbe baremeza ko ibyo bintu bizakomeza kugaragara kugeza mu ijoro rya Noheli ku wa 25 Ukuboza.
Kwegerana kw’iyo mibumbe bakwise ‘Inyenyeri ya Noheli’ cyangwa ‘Inyenyeri ya Bethlehem’ kubera isano bifitanye n’amateka y’ivuka rya Kirisitu (Christ), aho inyenyeri ibonesha cyane yayoboye abashumba bakajya kureba umwana Yezu, ibintu abakirisitu benshi bafata nk’igitangaza.
Mu myaka ibarirwa muri 800 ishize, Jupiter na Saturn byagiye bigaragara byegeranye buri myaka 20, ariko kuri iyi nshuro ngo ni bwo bwa mbere bigaragaye byegeranye cyane ukaba wagira ngo nta ntera iri hagati yabyo.
Ikigo cy’Abanyamerika gikora ubushakashatsi mu isanzure (NASA), cyavuze ko iyo mibumbe igaragara nk’inyenyeri imwe ku muntu uyireba ari ku isi, ariko ngo intera iri hagati yayo mu kirere ni ibirometero amamiliyoni n’amamiliyoni.
Uko kwegerana kwa Jupiter na Saturn bitewe n’ababireba bari ku isi, bibaho rimwe mu myaka 20. Biheruka kugaragara bityo mu 1623, ariko icyo gihe ngo ntabwo byagaragariye benshi ku isi.
Kugaragara gutaha kw’iyo mibumbe yombi yegeranye - nubwo bizaba bitegeranye nyabyo – bizongera kubaho mu Gushyingo 2040.
Ibisa n’ibyabaye mu ijoro ryo ku wa mbere tariki 21 Ukuboza aho Jupiter na Saturn byagaragaye byegeranye cyane bigasa nk’inyenyeri imwe, bizongera kubaho muri Werurwe 2080, bikazongera kuboneka mu myaka 337 mu mpera za Kanama 2417.
Ibitekerezo ( 1 )
nonese biterwa niki ko, jye ubwange narinziko naho byahurira, ess kugirango bibeho umuntu abirebe abone ki habayeho iyo etapes abibwirwa niki mukirere kohaba harimo inyenyeri nyinshi, bitandukanywa gute?, nizo kw’isi cyo izo kuri Jupiter&Saturn, murakoze!!, mudusobanurire


text:
Turizihiza Bikira Mariya Umwamikazi w´i Fatima.
Inyigisho yo ku wa 13 -05- 2018. Amasomo: Sof 3, 14-18a Cg. Rom 12, 9-16b; Zab ni Iz 12,2-6; Lk 1, 39-56
Biramenyerewe, ukwezi kwa Gatanu, ni ukwa Bikira Mariya. Ahaganje ubuyoboke bukomeye ku Mubyeyi wacu Bikira Mariya, batura misa buri munsi, bakavuga ishapule kandi bagakora isengesho ryo gutura Umubyeyi indabo.
I Fatima muri Porutugali, ku wa 13 Gicurasi 1917, Bikira Mariya yabonekeye abana bato batatu (Jacinta, Fransisko na Lusiya) abatuma kubwira isi yose ko igihe cyo guhinduka kigeze. Yagize ati: ” abantu nibarekere aho guhemukira Nyagasani, barahemutse birenze urugero”. Ni igihe cyo guhinduka no kuyoborwa n’Inkuru Nziza Ntagatifu. I Kibeho mu Rwanda na ho Bikira Mariya yahaje ku wa 28 Ugushyingo 1981. Abakobwa batatu yabonekeye, na bo yabatumye kumenyesha isi ko igomba kwisubiraho kugira ngo itagwa mu rwobo. Umubyeyi wacu Mariya yasabye urubyiruko kumubera indabo nziza.
Biragaragara ko Bikira Mariya afite uruhare rukomeye mu mateka y’ugucungurwa kwacu. Yemereye Imana Data Ushoborabyose kumvira umugambi wayo kugera ku ndunduro. Yabayeho asukura umutima we buri segonda kugira ngo Sekibi itamugira uko yagenje Eva wa kera imuhenda ubwenge. Bikira Mariya yakomeye ku ibanga rya Data wo mu ijuru. Yatwaye Yezu mu nda ye kandi amwumvira muri byose. Bikira Mariya ni urugero rwacu twese. Tumunyureho tugere kuri Yezu Kirisitu.
Tugenze nka we. Tumwigane ingendo mu rukundo. Yahagurukijwe n’urukundo ajya gusura Elizabeti amara igihe amufasha imirimo kuko yari akuriwe na we n’ubwo yari mu za bukuru bwose. Urugendo yakoze ava mu Galileya ajya muri Yudeya gusura mubyara we, ni ikigereranyo cy’intambwe tugomba gutera natwe dushyira abandi urukundo rwa Nyagasani twamenye. Bikira Mariya ntiyasangiye imirimo n’amafunguro gusa, ahubwo yasangiye na Elizabeti ubusabane bw’ingabire y’Imana n´urukundo bya kivandimwe. Amabanga yayo yari abasendereye ni yo bishimiye gusangira mbere y’ibindi byose. Dufite ikimenyetso cyabyo: Igihe Bikira Mariya aramukije Elizabeti, umwana Yohani Batisita wari mu nda yisimbagizanyije ibyishimo bisaga umubyeyi we.
Na n’ubu Bikira Mariya ntahwema guhaguruka ajya gusura abantu hirya no hino ku isi. Icyo abagezaho, ni ibyishimo bya Nyagasani bimwuzuye umutima. Aza ahimbajwe na cya gisingizo yatangarije Elizabeti, igisingizo cye twumvise mu Ivanjili: “Umutima wanjye urasingiza Nyagasani, kandi uhimbajwe n’Imana Umukiza wanjye”.
Tumwigane dukurikize n’iyi nyigisho ya Pawulo Mutagatifu: “Urukundo rwanyu ruzire uburyarya. Ikibi kibashishe mugihunge, na ho icyiza mukihambireho. Mukundane urukundo rwa kivandimwe, mushyire imbere icyahesha buri wese icyubahiro. Muragire umwete ntimukabe abanebwe, nimushishikare, mube abagaragu ba Nyagasani. Mwishimire amizero mufite, mwiyumanganye mu magorwa, ntimugahweme gusenga. Musangire n’abatagatifujwe bakennye, muharanire gufata neza abashyitsi. Musabire umugisha ababatoteza, mubasabire umugisha aho kubavuma. Mwishimane n’abishimye, murirane n’abarira” (Rom 12, 9-15).
Yezu Kirisitu nasingizwe iteka n´ahantu hose. Umubyeyi Bikira Mariya aduhakirwe iteka ku Mwana We. Abatagatifu Jacinta na Fransisko mudusabire kuri Data Ushobora byose.
Padiri Emmanuel MISAGO


text:
Isomo ryo mu gitabo cy’Imigani 30,5-9
Ijambo ry’Uhoraho rikwiye kwizerwa,
umwiringiye rimubera ingabo imukingira.
Ntuzagire icyo wongera ku magambo ye,
hato atazaguhana, ugatahurwaho ikinyoma.
Hari ibintu bibiri nkwisabiye,
ntuzabinyime mbere y’uko mpfa:
uzandinde ikinyoma n’uburyarya,
undinde ubutindi cyangwa umurengwe,
ahubwo ungenere ikintunga gihagije,
ejo ntazarengwa ngahemuka,
mvuga ngo «Uhoraho ni nde?»
cyangwa natindahara nkiba,
ngasuzuguza izina ry’Imana yanjye.
Zaburi ya 118(119), 29.72, 89.101, 104.163
Urandinde inzira y’ikinyoma,
maze ungirire ubuntu, umpe amategeko yawe.
Amategeko y’umunwa wawe andutira ibihumbi
by’amasikeli ya zahabu na feza.
Uhoraho, iteka ryose
ijambo ryawe rihoraho mu ijuru.
Nanze gukurikira inzira zose z’ikibi,
kugira ngo nkomeze ijambo ryawe.
Amabwiriza yawe yampaye gusobanukirwa,
bituma nanga inzira zose z’ibinyoma.
Nanga ikinyoma urunuka,
ariko ngakunda amategeko yawe.
Ivanjili ya Mutagatifu Luka 9,1-6
Nuko Yezu akoranya ba Cumi na babiri, abaha gutegeka no kwirukana roho mbi zose, abaha n’ububasha bwo gukiza indwara. Abatuma kwamamaza Ingoma y’Imana no gukiza abarwayi. Arababwira ati «Ntimugire icyo mujyana mu rugendo, yaba inkoni, waba umufuka, waba umugati, byaba n’ibiceri», ababwira no kutajyana amakanzu abiri. Arongera ati «Urugo muzinjiramo rwose, muzarugumemo kugeza igihe muhaviriye. Naho abatazabakira, nimujya kuva mu mugi wabo, muzakungute umukungugu wo ku birenge byanyu, bibe ikimenyetso cy’uko bahemutse.» Nuko baragenda bazenguruka insisiro, bamamaza Inkuru Nziza, kandi bakiza abarwayi hose.


text: Muri icyo gihe, Yezu wazutse yari amaze kubwira Petero iby’urupfu rwe, ruzatuma ahesha Se ikuzo. Petero ahindukiye abona wa mwigishwa Yezu yakundaga aje abakurikiye, ari na we wegamiraga Yezu bari ku meza, akamubaza ati « Nyagasani, ni nde ugiye kukugambanira?» Petero amaze kumubona abwira Yezu ati « Nyagasani, naho se uyu we bite ?» Yezu aramubwira ati « Niba nshaka ko akomeza kubaho kugera igihe nzazira, bigutwaye iki ? Wowe nkurikira. » Kuva ubwo, iryo jambo rikwira mu bavandimwe ko uwo mwigishwa atazapfa. Nyamara Yezu ntiyavuze ngo ntazapfa, ahubwo ati « Niba nshaka ko akomeza kubaho kugera igihe nzazira, bigutwaye iki ?»Uwo mwigishwa ni we mugabo wemeza ibyo byose, kandi ni we wabyanditse ; byongeye tuzi ko ibyo yemeza ari iby’ukuri. Hari n’ibindi bintu byinshi Yezu yakoze; babyanditse bakabirondora byose, ngira ngo ibitabo byakwandikwamo ntibyakwirwa ku isi yose.


text:
Ku cya 26 Gisanzwe C, 29/09/2019
AMASOMO: 1º. Am 6, 1a.4-7; Zab146 (145),5b.6c.7ab.7c-8.9-10a;2º 1Tim 6, 11-16; 3º. Lk 16, 19 -31.
1.Dufungure amaso
Amasomo yo kuri iki cyumweru aradufasha gutekereza bihagije kuri ubu buzi turimo ndetse no ku buzaza. Kandi ubuzima buzaza ni na bwo dukwiye kwitaho cyane kuko ari bwo buzahoraho. Tuzamara imyaka mike kuri iyi si mu gihe nyuma y’uyu mubiri tuzabaho iteka mu ijuru cyangwa mu muriro. Buri wese ahitamo ijuru cyangwa umurio w’iteka. Nyamara icyo Imana yaturemeye, nta kindi ni ukubana na yo ubuziraherezo. Nta muntu n’umwe Imana ishaka ko yorama. Ni yo mpamvu kuva kera kugeza ubu Imana idahwema kudukabukira. Irangurura ijwi yifashishije aabahanuzi bayo ngo batuburire. Na Kiliziya ifite ubutumwa bwo guhanura. Na yo yifashishije abasaseridoti mbere na mbere irangurura ijwi itabaza kugira ngo hatagira uwidumbura ikuzimu.
2.Gucyaha ab’iki gihe
Umuhanuzi Amosi yahagurukiye gucyaha abantu bo mu gihe cye biberagaho nk’abagashize mu gihe abakene banogorwaga n’inzara. Habaho abantu badamaraye bambara neza bagatura mu bihenze bakiberaho mu maraha n’imyidagaduro. Ibyo byose bibatwara uruhu n’uruhande nyamara bakirengagiza guha umwanya Imana yabaremye. Biberaho no mu gasuzuguro ku buryo abakene n’abandi bose batagira urwara rwo kwishima basuzugurwa kakahava.
- Abateye Imana umugongo bazagarukira he?
Ese yemwe abo bantu babaho bateye Imana umugongo, bazagarukira hehe? Nta maherezo yandi. Ni ukuzinjira mu muriro w’iteka aho bazarira bagahekenya amenyo ubuziraherezo. Yezu Kirisitu ajya guca uyu mugani w’umukungu na Lazaro w’umukene ntiyashakaga kwiganirira gusa. Aratubwira ukuri ku buzima turimo. Araduhugura ku birebana n’ijuru. Araduserurira iyobera ry’umuriro w’iteka. Umukungu wabayeho mu birori bidashira no mu maraha nta kureba n’irihumye Lazaro, uwo ashushanya ba bantu bose bari ku isi bashaka ibyayo nyamara iby’Imana babisuzugura. Yezu atwigishije ko amaherezo ari ukugwa mu nyenga y’ikuzimu. Kandi umuntu urangije ubuzima atarubashye Imana, atarigeze yicuza, ubwo ibye biba birangiye. Aho kwitaba Imana yitaba Lusuferi akaboroga ubuziraherezo. Birababaje.
4.Gutabaza
Dukore iki? Nta kindi usibye gutabaza no guteza ubwega tuburira abantu bose ko igihe kigeze cyo kwisubiraho no kwemera Imana Data n’Umwana wayo Yezu Kirisitu. Igihe kirageze cyo kumvira Roho Mutagatifu. Igihe kirageze ngo duharanire ibyiza tugezwaho no kwemera Imana bigatuma tubaho mu butabera n’ineza uko Pawulo yabitubwiye. Umunyabyaha wese natakambe abwire Yezu ko yizeye impuhwe ze. Yezu ntadusaba kubaho nk’abamalayika batagira umubiri. Icyo adusaba ni ukurwana intambara y’ukwemera. Muri urwo rugamba, utsinzwe atabaza impuhwe z’Imana agasaba imbabazi. Uwinangira umutima we ashobora kurinda anogoka atisukuye mu mutima. Ibyo byaba ibyago bikomeye.
5.Duhamagariwe ijuru
Yezu Kirisitu uduhamagarira ijuru, nasingizwe. Umubyeyi Bikira Mariya, aduhakirwe. Abamalayika bakuru Mikayile, Gaburiheli na Rafayile badutsindire umwanzi usahaka gutwara roho zacu. Abatagatifu bandi na bo baduhakirwe kuri Data Ushoborabyose.
Padiri Cyprien Bizimana


text:
Igitekerezo: Nibaza ahantu abarokore bahuriza injangwe na shitani!
Abantu benshi basengera mu matorero azwi ku izina ry’abarokore, bahuza injangwe/ipusi/nyirahuku na shitani cyangwa imyuka mibi, aho uhuye na yo wumva ngo “toka shitani, abazimu bashye mu izina rya Yesu...", ibi bikantera kwibaza isano iyo nyamaswa yaba ifitanye na shitani!
Mu miryango hirya no hino yo mu Rwanda uhasanga ipusi zibana n’abantu mu nzu. Imibare iva mu Kigo gishinzwe iterambere ry’ubuhinzi n’ubworozi (RAB), yerekana ko mu Rwanda habarurwa injangwe 8,787, ariko hari abarokore benshi iyo bageze mu rugo bakahasanga iryo tungo bahita bahuza urwo rugo n’abantu bafitanye isano n’imbaraga z’ikuzimu, mbese n’imyuka mibi.
Ubusanzwe imiryango myinshi, uretse wenda kuba baba bikundira iryo tungo bakaba bumva babana naryo mu nzu, ubundi abantu benshi bakubwira ko baritunga kugira ngo bahangane n’imbeba kuko abenshi bazanga kubera kubangiriza no kubabangamira, ariko nkibaza muri iyi mimaro yose iyaba ihuzwa no kuba ipusi yakwitiranywa na shitani!
Ubundi mu Rwanda iryo ni itungo ryahamijwe ubwiza, aho barikoresha bashaka kuvuga ko nta mwiza wabuze inenge, bagira bati "Nta mwiza wabuze inenge na Nyirahuku igira amabinga", aha baba bumvikanisha ko ukuntu ipusi ari nziza ariko ikagira amabinga, bisobanura ko n’umuntu uko yaba mwiza atabura inenge.
Hanyuma iryo tungo ryahamijwe ubwiza nkomeza kwibaza aho rihurizwa n’imbaraga z’ikuzimu nk’uko bigarukwaho kenshi n’aba bavandimwe.
Ubundi ibi ubimenyera aho abo bantu iyo bakubitanye n’ipusi ahita acyaha ati "Mu izina ry’Imana ndagutsinze, toka shitani, abazimu bashye mu izina rya Yesu, Nabanje Imana...." Aya ni amwe mu magambo avugwa n’abarokore ngo batsinda ipusi kugira ngo imbaraga ifite z’abadaYimoni zitamufata.
Dore bumwe mu busobanuro batanga:
Iyo ubajije abo bavandimwe aho bahuriza ibyo bintu bibiri nta busobanuro bufatika baguha, kuko abakubwira ko babifitiye gihamya ni bake cyane, abenshi bavuga ko ari ko babyumva. Bamwe bavuga ko unarebye ipusi ubwayo ubona ireba nka shitani (kandi nyamara akakubwira ko shitani atarayibona).
Undi akakubwira ngo iyo igukanuriye ubonamo ishusho y’umuntu (aha akakumvisha ko nta nyamaswa yagombye kugira ishusho y’umuntu uretse ikoreshwa n’imyuka mibi).
Gusa hari n’abandi bavuga ko muri kimwe mu bihugu by’abaturanyi abacuraguzi n’abarozi bajya bihinduranya bagasa nk’ipusi, kugira ngo bajye guhemukira abantu (ibi bamwe bakivugira ko babyumvanye abantu batabyiboneye, icyakora bake muri bo bakavuga ko babyiboneye n’amaso yabo).
Gusa ku bwanjye mbona ipusi/ injangwe/ Nyirahuku, ni inyamaswa kimwe n’izindi, buri wese ashobora kuyitunga nk’uko yanatunga irindi tungo bitewe n’umumaro ayibobamo cyangwa urukundo ayikunda. Kuyihuza n’imyuka mibi mbona nta busobanuro bitanga, cyane ko igitabo gitagatifu (Bibiliya) cyifashishwa n’abemera bo muri ayo matorero ntaho bakwereka ko handitse ko ipusi ari igikoresho cya shitani ku isi.
Singiye kwanga cyangwa ngo nemeze ko nta bantu bakorana cyangwa b’ibikoresho bya sekibi ku isi, gusa niba banakoresha amatungo, numva uko yakoresha rimwe ari ko yakoresha irindi, aho kubifata bikagirwa umwihariko w’ipusi ku buryo umuntu yanatinya kwinjira mu rugo bayifite ngo harimo shitani cyangwa imigenzo y’imyuka mibi.
Iki ni igitekerezo cy’umunyamakuru Mukazayire Immaculée Youyou
Ibitekerezo ( 6 )
Abo bavandinwe uzabereke inoti y’idolari uzarebe ukuntu bazayirwanira kandi iriho ibimenyetso bavuga ko ari ibyo kwa shitani. Ngo ni Illuminati. Ahubwo jye mbona rimwe na rimwe bavuga ibyo batazi nabo ahubwo baba bari mu kigare cy’ibigambo gusa.
Youyou hanyuma nibagusubiza nanjye ndaza kwumviraho. Inkuru zawe turazikunda cyane. Nta kantu kaguca mu rihumye muri sosiyete...Gusa bazagutumire kuri Radio utubwire aho ukura izi nsanganyamatsiko wandikaho. Niba ari Boss wawe uzigutuma nawe ndamushimiye. Gusa uzandikaneza cyane, igitekerezo kimwe ku kindi kugeza ushoje.
Nibyo Koko ikintu udafiteho amakuru urayashaka hakaba nigihe uyahabwa nundi nawe utayafite ahagije gusa buri wese atanga icyo afite.Gusa njye byambayeho mu iyerekwa mbona ipusi iri hejuru ya super net turyamye mbona madam ari guhera umwuka ndatokesha ntangira gusenga nsoje numva ankozeho mubajije uko yiyumva arambwirango guhumeka byari byanze mpita menyako ibyo mbonye mu iyerekwa ari ukuri.
Rwose kwinjira cyane mu burokore bitera umuntu kubura esprit critique. Ntawe ntutse, ariko ni observation nakoze.


text:
Umukecuru w’imyaka 61 yashyingiranwe n’umukunzi we w’imyaka 24 y’amavuko birengagije amagambo mabi yavuzwe n’abantu batandukanye ku bijyanye n’ikinyuranyo cy’imyaka 37 uyu mukecuru arusha umugabo we.
Aba bombi bavuga ko bakundana nk’abasazi kandi bakora imibonano mpuzabitsina "itangaje".
Qor’an McCain w’imyaka 24 na Cheryl McGregor w’imyaka 61 ukomoka i Rome muri Jeworujiya, bashakanye ku ya 3 Nzeri mu birori bidasanzwe, byarebwe n’ibihumbi by’abafana babo kuri TikTok.
Mu mashusho ya Live, madamuCheryl yagaragaye yambaye ikanzu yera mugihe Qor’ani yari ahagaze iruhande rwe yishimye ndetse yanasize irangi umusatsi we n’ubwanwa kuri ibyo birori.
Bwana Quran yatangarije Jam Press ati: "Twari kuri TikTok mu bukwe."
Twakoreye ubukwe muri Tennessee. Inshuti zanjye magara zari zihari kandi twasangiye ifunguro ryiza cyane.
“Twahise dusubira muri hoteri yacu maze dukora urukundo amasaha abiri.”
Aba bombi bahuye bwa mbere mu 2012 ubwo Qor’ani yari afite imyaka 15 gusa akora muri resitora icuruza ibyokurya by’ako kanya [fast food] yayoborwaga n’umuhungu wa Cheryl Chris, ariko ibyiyumvo by’urukundo ntibyigeze bitangira ako kanya ahubwo ni nyuma yaho.
Bombi bamaze igihe gito batabonana, ariko bongera guhura ku ya 4 Ugushyingo 2020 ubwo Quran yabonaga mama-w’abana barindwi Cheryl akora akazi ko kwakira amafaranga mu iduka rimwe.
Yagize ati: “Sinigeze ngirira ibyiyumvo umuntu wese nkuko byagenze kuri Cheryl.
Ntabwo ntekereza ko nagize urukundo tubonannye bwa mbere kuko kuko twabonanye bwa mbere ubwo nari mfite imyaka 15 ariko igihe nari mfite imyaka 23 twahuje mu buryo bw’umwuka,bituma tumenyana kandi duhuza ari naho urukundo rwacu rwaje gukomera. ”
Nyuma yo kongera kuganira, Qor’ani yahumurije Cheryl ubwo yababazwaga n’ibitekerezo bibi byatanzwe kuri videwo ya TikTok yashyize ahagaragara ari kubyina.
Bidatinze, bashyize kuri Tik Tok amashusho bari hamwe bituma umubano wabo utera imbere, bahita bakundana byeruye muri Mata uwo mwaka.
Umubano wabo wahise wihuta, Qor’ani aza kumwambika impeta ya 3000 $ bari kuri resitora yitwa Olive Garden ku ya 31 Nyakanga 2020.
Yavuze ati: “Mbere nari mfise ubwoba bwinshi kandi nagerageje uko nshoboye kose kugira ngo ntuze, ariko ndarira tukimara kwinjira muri parikingi.
Hariho impamvu nyinshi zatumye mpitamo kugira Cheryl umugore wanjye.
"Ni mwiza,arakomeye, n’umunyacyubahiro, inyangamugayo n’umunyempuhwe.
Cheryl yaratunguwe kuko ntiyari azi ko ngiye kumwamboka impeta ariko yumvise ari umuntu udasanzwe.Ntabwo nari narashatse mbere ariko we yari yarabikoze.
Nubwo uyu mugabo ari muto kurusha umwana muto wa Cheryl,avuga ko bitabangamira umubano wabo ndetse bahuriza muri byinshi.
Qor’ani na Cheryl bombi basobanura ko ubuzima bwabo mu gutera akabariro"butangaje" ndetse bafite konte ya OnlyFans bashyiraho amashusho y’urukundo rwabo.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Amakuru yizewe agera kuri IGIHE, avuga ko yarari kwivuriza i Nairobi muri Kenya, akaba yitabye Imana kuri uyu wa 20 Kanama 2021, nyuma y’iminsi ibiri ashyizwe mu bitaro.
Mu cyumweru gishize, Joe Habineza yari yavuganye na IGIHE ubwo yizihizaga imyaka 33 arushinze. Yavuze ko yishimiye kuba amaze iyi myaka yose abana n’umugore we.
Yagize ati “Iyi myaka isobanuye ibintu byinshi cyane, ariko iby’ingenzi ni ugukundana no kwihanganirana!”
Habineza Joseph yavukiye mu Karere ka Kamonyi mu Ntara y’Amajyepfo tariki 3 Ukwakira 1964. Nubwo yamenyekanye muri Politiki, mbere yaho yabanje gukora mu bigo bitandukanye byigenga.
Joseph Habineza yakoreye uruganda rwa Heineken i Kinshasa, mu 1994-1998, ndetse aza no kuba Umuyobozi ushinzwe ikoranabuhanga muri Heineken muri Nigeria, mu 1998-2000.
Yatangiye imirimo ya politiki mu Rwanda mu mwaka wa 2004 ubwo yari avuye muri Nigeria, ahita agirwa Minisitiri w’Urubyiruko, Siporo n’Umuco icyo gihe bikaba byari bigikomatanyijwe.
Muri 2008, igice cy’urubyiruko cyahawe minisiteri ukwayo ariko Habineza akomeza kuyobora iyiswe icyo gihe Minisiteri ya Siporo n’Umuco kugeza muri 2011 ubwo yeguraga.
Muri 2008, igice cy’urubyiruko cyahawe minisiteri ukwayo ariko Habineza akomeza kuyobora iyiswe icyo gihe minisiteri y’Umuco na Siporo kugeza muri 2011 ubwo yeguraga.
Nyuma yaje guhabwa inshingano nshya zo guhagararira u Rwanda muri Nigeria na Ghana.
Ku wa 24 Nyakanga 2014 yongeye kugaruka muri Guverinoma yari iyobowe na Anastase Murekezi nka Minisitiri w’Intebe; asubira na none ku kuba Ministeri w’Umuco na Siporo, umwanya yamazeho iminsi 183 kuko ku gicamunsi cyo ku wa 24 Gashyantare 2015 yasimbujwe.
Mu Ugushyingo 2016, Ambasaderi Joe Habineza yatangiye kwikorera ku giti cye, akora ubucuruzi bwa makaroni yahaye izina rya ‘Pasta Joe’ zakorwaga n’uruganda rwo mu Misiri rwitwa ‘Antoniou’.
Mu 2019 yagizwe umuyobozi Mukuru wa Radiant Yacu Ltd, ikigo cy’ubwishingizi cyihaye intego yo gufasha n’ababukeneye ariko bafite amikoro aciriritse. Uwo mwanya yawuvuyeho muri Kanama 2020.


text:
Pawulo ni umuntu wabaye intwari yo kwizera. Birashoboka ko nta muntu n’umwe mu mateka wagize uruhare runini ku itorero nk’ Intumwa Pawulo. Kubw’ibyo, ni ngombwa ko abayobozi b’abakristo muri iki gihe bamwigiraho mugihe dushaka kuyobora ubwoko bw’Imana.
Ku bijyanye n’ubuyobozi, mu rwandiko rwa 1 n’urwa 2 Pawulo yandikiye Timoteyo harimo ubwenge bwinshi n’ubushishozi. Abayobozi b’Abakristo bagomba gucukumbura byimbitse izi nzandiko bityo bakabasha gukora umurimo w’Imana bashize amanga.
Ni muri urwo rwego tugiye kurebera hamwe amasomo ane y’ingenzi dusanga mu nzandiko Pawulo yandikiye Timoteyo:
1.Kurinda umukumbi (1 Timoteyo 1)
Mu rwandiko rwa mbere Pawulo yandikiye Timoteyo, yamushishikarije kurinda abayoboke be abigisha b’ibinyoma. Akaga k’abigisha b’ibinyoma ni inkomyi ku iterambere ry’itorero, amabwiriza Pawulo yahaye Timoteyo ni ukurwanya inyigisho z’ibinyoma kugira ngo ubwoko bw’Imana butayobywa. Pawulo aragira ati:"Ugume muri Efeso nk’uko nakwinginze ubwo najyaga i Makedoniya kugirango wihanangirize bamwe kutigisha ukundi, cyangwa kwita ku migani y’ibinyoma..." (1 Tim. 1: 3-4)
Akaga ko kwigisha ibinyoma ni uko bidateza imbere kwizera nyakuri muri Kristo, ahubwo bitera gushidikanya, ubuhemu, no kutubaha Imana. Ni inshingano za Timoteyo nk’umuyobozi w’itorero kurinda ubwoko bwe abo bigisha b’ibinyoma.
2. Gukomeza kwitoza kubaha Imana
Pawulo ashishikariza Timoteyo kwirinda kwirara, gukomeza gukura mu kubaha Imana no gukiranuka. Soma amagambo akubiye mu rwandiko rwa 1Pawulo yandikiye Timoteyo: 4.
Abayobozi b’Abakristo bagomba gukomeza kwitoza kubaha Imana kugira ngo bashobore kubona ibikoresho byanze bikunze mu mirimo y’Ubwami bw’Imana. Umwanzi ntazigera areka kutugerageza, gutega imitego, no gushaka kurimbura ubwoko bw’Imana.
Ntabwo rero tugomba gucogora gukura muri Kristo, ahubwo twambare intwaro z’Imana buri munsi, duhore twiteguye kurwanya umwanzi.
3. Kwihanganira imibabaro: 2 Timoteyo 2
Kubabazwa bigomba kubaho ku bakristo bose. Nk’uko Kristo yababajwe, n’abamukurikira bose. Tugomba kunyura mu imibabaro ndetse no kwihanganira imibabaro mugihe ije. Ku bijyanye n’imibabaro Timoteyo yahuye na yo, Pawulo yamushishikarije amagambo aboneka muri 2 Timoteyo 2: 1-3, 2Tim :2:8-10.
Abakristo bose bagomba gusangira imibabaro, bakibuka imibabaro Umwami wacu yihanganiye kubwacu. Abayobozi b’Abakristo bagomba kwihanganira imibabaro kubw’icyubahiro cyImana, bafite ibyiringiro byuzuye ko Imana ifite ubushobozi bwo kwita ku mibabaro yacu.
4. Kwigisha ijambo ry’Imana
Yanzura mu rwandiko Pawulo yandikiye Timoteyo, yahaye Timoteyo inshingano yo kwamamaza ijambo ry’Imana, kandi afite ishyaka ryiza ku murimo w’Imana.
Ndagutongera mu maso y’Imana no mu ya Kristo Yesu uzaciraho iteka abazima n’abapfuye, ubwo azaboneka aje kwima ingoma ye. Ubwirize abantu ijambo ry’Imana, ugire umwete mu gihe kigukwiriye no mu kitagukwiriye, uhane, uteshe, uhugure ufite kwihangana kose no kwigisha (2 Tim. 4: 1-2).
Reka ibi bibe inshingano ya buri mukristo w’umuyobozi. Umuyobozi w’ubwoko bw’Imana ntakwiye gucogora kubwiriza inkuru nziza ya Yesu. Mushakashake uko mwakwerekana icyubahiro cy’Imana mukoresheje impano mwahawe ubwo mwakizwaga.
Muri macye, ku bw’impamvu iyo ari yo yose, Imana yaguhisemo gukora umurimo wayo mw’isi binyuze mu bantu. Hagarara ushikamye kandi uragire neza umukumbi w’Imana kugirango ku iherezo ry’urugendo, uzambare ikamba umucamanza utabera azatwambika hamwe n’abihanganiye imibabaro bose.
Source: crosswalk.com
[email protected]


text:
Mu ruzinduko Abadepite Ahishakiye Médiatrice na Depite Mbonimana Gamariël bamwe mu bagize Komisiyo y’uburezi,ikoranabuhanga,Siporo n’Umuco bagiriye mu Karere ka Nyamagabe tariki ya 12 Gashyantare 2020 basuye amwe mu mashuri yo muri aka Karere basanga hari abanyeshuri biga mu mwaka wa 2 w’amashuri yisumbuye batazi gusoma no kwandika Ikinyarwanda.
Abadepite basanze hari abanyeshuri mu mashuri yisumbuye batazi gusoma Ikinyarwanda
Abo mu mwaka wa 3 w’amashuri abanza bo harimo abatazi kwandika amazina yabo, batazi no kwandika ingombajwi n’inyajwi.
Taliki ya 12 Gashyantare 2020 ubwo aba badepite bari mu
Abadepite binjiye mu ishuri ryo mu mwaka wa 2, muri gahunda y’uburezi bw’ibanze bw’imyaka 9, mu mashuri yisumbuye ku kigo cya G.S. Uwinkomo batomboza umunyeshuri ngo asome umwandiko w’Ikinyarwanda, gusoma neza biramunanira.
Nyuma yo kuva muri iri shuri bakomereje mu mwaka wa 3 w’amashuri abanza n’ubundi kuri iki kigo basaba abanyeshuri kwandika amazina yabo, bamwe barabinanirwa.
Muri iri shuri nta munyeshuri wigeze yandika izina rye atangije inyuguti nkuru. Abadepite bamaze kubona ko aba banyeshuri harimo abatazi kwandika Ikinyarwanda kandi biga mu mwaka wa 3 batomboje abanyeshuri babiri bajya ku kibaho, babasaba kwandika amazina yabo birabananira, babasaba kwandika ijambo ‘Ihene’ birabananira, basabwa kwandika ijambo ‘ikara’ birananira’ basabwa kwandika ijambo ‘mama’ birabananira.
Mwarimukazi Uzamukunda Esperence wigisha Ikinyarwanda mu mwaka wa 3 kuri iki kigo yavuze ko muri iri shuri harimo n’abatazi kwandika inyajwi n’ingombajwi.
Abarezi bavuga ko ikica ireme ry’uburezi ari ubucukike no kudasibiza abanyeshuri
Mwarimu Harindintwari Emile yabwiye abadepite ko ikica ireme ry’ uburezi ari uko bategetswe kudasibiza abana barenze 5%, ibi ngo bituma bimura abana barimo abadafite icyo bazi.
Ingabire Brigitte, wigisha Ikinyarwanda mu mashuri abanza yabwiye abadepite ko kimwe mu bisubiza inyuma ireme ry’uburezi ari amakimbiranye yo mu miryango.
Yagize ati “Umwana aturuka mu rugo atiteguye kwiga kubera ibibazo byo mu muryango yagera mu ishuri ugasanga ntari muri mood yo kwiga. Ikindi kubera ubucukike mu mashuri mwarimu ntabona umwanya wo kwita kuri buri mwana. Kera mwarimu yagiraga umwanya wo gufata umwana akaboko akamwandikisha ku kibaho ariko bitewe na gahunda ya professorat, mwarimu aba afite iminota 45 gusa agahita yisokera”.
Mwarimukazi Kabalisa Viollette yabwiye abadepite ko icyakemura iki kibazo ari uko imyaka itatu ibanza yakwitabwaho cyane ikarindwa ubucucike.
Yagize ati “Numva mu myaka 3 ibanza ya primaire abanyeshuri babagira bake mu ishuri, bazaba benshi bageze mu myaka yo hejuru baramenye kwirwanaho”.
Depite Mbonimana yavuze ko ikibazo cyo kutamenya gusoma no kwandika Ikinyarwanda batagisanze ku ishuri rya G.S.Uwinkomo gusa. Yavuze ko hari ishuri basuye abarimu bababwira ko basaba abanyeshuri bagerageza kwandika Ikinyarwanda akaba aribo bafasha bagenzi babo kwandika amazina ku rupapuro bagiye gukoreraho ibazwa.
Depite Mbonimana yabwiye abanyamakuru ko basanze kimwe mu bidindiza ireme ry’uburezi ari ikibazo cy’ ubucukike mu ishuri no ku ntebe.
Ati “Ikibazo cy’ubucukike twakibonye aho usanga abana biga mu ishuri barenze 46, ariko ukabona hari n’ubucukike ku ntebe, ukabona imwe yicaraho abana batanu, batandatu”.
Yakomeje avuga ko mu bigo basuye hari ibyo basanze bidafite ibitabo, n’ ibidafite interinete. Iki kibazo kiri mu bigo byose kuko kugeza ubu ibitabo by’ imfashanyigisho nshya yitwa Competence Based Curriculum batarabihabwa bicapye. Ngo babisomera kuri interinete arinaho Depite ahera agaragaza ko iki kibazo ari ingorabahizi cyane mu bigo bitaragezwamo interinete.
Inkuru ya Ukwezi.


text:
Rosette akiri umwangavu, hari byinshi atari asobanukiwe ku buzima bw’imyororokere. Yaterwaga ipfunwe n’uko abakobwa bo mu kigero ke bari bafite amabere, we atarayamera, bikamutera kwibaza impamvu. Abifashijwemo n’umubyeyi we ndetse n’amahugurwa yagiye ahabwa, yasobanukiwe ko buri wese afite umwihariko. Ubu afite imyaka 32. Yandikiye ibaruwa ba Ni Nyampinga banyura mu byo na we yanyuzemo…
Kuri murumuna wange,
Wari uzi ko iyo umukobwa afite amakuru nyayo ku buzima bw’imyororokere, bimufasha kubaho yishimye? Ese ayo makuru urayafite? Humura ntarirarenga.
Nkiri muto nari mutomuto. Nta mabere nagiraga kandi nari ntarabona imihango, nyamara abo tungana bari barayibonye. Umwana twiganaga yambwiye ko meze nk’abahungu, kandi ko nshobora kutazabyara! Byarambabazaga, nkatinya kwisanzura kugira ngo batanseka.
Abo nageragezaga kwaka amakuru ntibayampaga kuko bamwe bumvaga atari ibiganiro byo kuganiriza umwana. Rimwe nigeze kubaza umwarimu aho umwana aturuka arambwira ngo mbaze mama, na we mubajije ambwira ko aturuka mu mukondo.
Ngeze mu wa kabiri w’amashuri yisumbuye, hari umukobwa watwaye inda bituma nibaza inzira byanyuzemo ngo atwite. Nabajije papa ntiyansubiza ariko agira impungenge ko nange bishobora kumbaho kubera kutamenya. Hari ikiganiro cyanyuraga kuri televiziyo kivuga ku buzima bw’imyororokere, maze rimwe papa ampamagarana na barumuna bange ngo tukirebe. Aho ni ho namenyeye ko kuba ntaramera amabere cyangwa ntarajya mu mihango ari uko igihe cy’ubwangavu kuri buri mukobwa gitandukana bitewe n’ingano y’imisemburo y’umubiri we.
Ngeze muri kaminuza natowe nk’ushinzwe uburinganire, bigatuma nitabira amahugurwa, nkamenya byinshi ndetse nkabyigisha abandi.
Reka rero nkubwire ko ari uburenganzira bwawe kubona amakuru y’ibibazo wibaza ku buzima bw’imyororokere. Ushobora kubaza umubyeyi wawe, azagusubiza. Abaye atabizi, azakohereze ku wo yizeye wagusobanurira. Kugira amakuru nyayo bituma umenya ubuzima bwawe, ukanamenya kwifatira ibyemezo bikwiriye. Bikurinda no kugwa mu bishuko nko mu gihe ukundanye n’umusore, ukamenya ko hari uburyo butandukanye wakoresha wirinda gutwara inda imburagihe, kwandura virusi itera SIDA cyangwa izindi ndwara zandurira mu mibonano mpuzabitsina.
Wowe usoma iyi baruwa, reka nkubwire ko kugira amakuru ku buzima bw’imyororokere ari urufunguzo rw’ibyemezo bikwiriye no kuva mu rujijo ku buzima bwawe bw’uyu munsi ndetse n’ejo hazaza.
Yari Rosette ubifuriza kubaho musobanukiwe kandi mwishimye!


text:
Kuwa 17/09/ 2017
ISOMO RYA MBERE
Isomo ryo mu gitabo cya Mwene Siraki (Sir 27, 30; 28,1-7
27,30Inzika n’umujinya ni ibintu biteye ishozi, kandi umunyabyaha aba yarabizobereyemo. 28,1Uwihorera ku bandi, Uhoraho na we azamwihoreraho kuko ibyaha byose abibara yitonze. 2Jya ubabarira mugenzi wawe ibicumuro bye, bityo nusenga n’ibyaha byawe bizahanagurwa. 3Umuntu urakarira undi akaritsira, yasaba ate Uhoraho ngo amurokore ? 4Bite se ? Yaba atababarira mugenzi we, kandi agatakambira Uhoraho kubera ibyaha bye ! 5We ubwe ko agira inzika kandi ari umubiri ashoreye, ni nde wamubabarira ibyaha bye ? 6Jya wibuka amaherezo ya byose maze ureke kwangana ; ubwo ugenewe kuzapfa no kubora, ubahiriza amategeko. 7Jya wibuka amategeko woye kugirira inzika mugenzi wawe, wibuke isezerano ry’Umusumbabyose wange ubuhemu.
Iryo ni Ijambo ry’Imana
ZABURI (Zab 103 (102), 1-2,3-4,9-10,11-12
Inyik/ Uhoraho ni umunyambabazi n’umunyampuhwe
Mutima wanjye singiza Uhoraho.
n’icyo ndi cyo cyose gisingize izina rye ritagatifu !
Mutima wanjye singiza Uhoraho,
kandi ntiwibagirwe na kimwe mu byo yaguhaye !
We ubabarira ibicumuro byawe byose,
akakuvura indwara zawe zose;
we warura ubugingo bwawe mu mva,
akagutamiriza ubutoneshwe n’impuhwe.
Ntatongana ngo bishyire kera,
ntarwara inzika ubuziraherezo,
ntaduhana bihwanye n’ibicumuro byacu,
ntatwihimura akurikije amafuti yacu.
Uko ijuru ryisumbuye kure hejuru y’isi,
ni ko impuhwe ze zisagiranira abamutinya,
uko uburasirazuba butandukanye n’uburengerazuba,
ni ko adutandukanya n’ibicumuro byacu.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 14, 7-9)
Bavandimwe, 7koko rero nta n’umwe muri twe ubereyeho we ubwe, kandi nta n’umwe upfira we ubwe. 8Niba turiho tubereyeho Nyagasani ; niba kandi dupfuye dupfira Nyagasani. Twabaho, twapfa, turi aba Nyagasani. 9Koko rero ni cyo cyatumye Kristu apfa akazuka, kwari ukugira ngo abe ari we ugenga abapfuye n’abazima.
Iryo ni Ijambo ry’Imana
IBANGONDIRIMBO RIBANZIRIZA IVANJILI (Yh 13, 34)
Alleluya Alleluya.
Nyagasani yadusigiye itegeko rishya,
ati «Nimukundane, kandi mukundane nk’uko nabakunze.»
Alleluya.
IVANJILI
+ Matayo (Mt 18, 21-35)
Muri icyo gihe, 21Petero yegera Yezu aramubaza ati «Nyagasani, uwo tuva inda imwe nancumuraho nzamubabarire kangahe ? Nzageza ku ncuro ndwi ?» 22Yezu aramusubiza ati «Sinkubwiye kugeza kuri karindwi, ahubwo kuri mirongo irindwi karindwi.
23Nuko rero, Ingoma y’ijuru imeze nk’umwami washatse ko abagaragu be bamumurikira ibintu bye. 24Atangiye kumurikisha, bamuzanira umwe wari umurimo amatalenta ibihumbi cumi. 25Uwo muntu abuze icyo yishyura, shebuja ategeka ko bamugura we n’umugore n’abana be n’ibye byose, bityo akaba yishyuye umwenda we. 26Nuko umugaragu arapfukama, arunama avuga ati ‘Nyorohera nzakwishyura byose’. 27Shebuja agize impuhwe, aramurekura kandi amurekera uwo mwenda we
28Uwo mugaragu akivaho, ahura n’umwe muri bagenzi be wari umurimo umwenda w’amadenari ijana, amufata mu muhogo aramuniga ati ‘Ishyura ibyo undimo byose.’ 29Nuko mugenzi we amupfukama imbere, aramwiginga ati ‘Nyorohera nzakwishyura .’ 30Ariko undi ntiyabyemera, ahubwo aragenda amuroha mu nzu y’imbohe kugeza igihe yishyuriye umwenda we. 31Bagenzi be babibonye birabarakaza cyane ; ni ko kujya kubwira shebuja ibyabaye byose. 32Nuko shebuja aramutumiza, aramubwira ati ‘Wa mugaragu mubi we, nakurekeye umwenda wawe wose kuko unyinginze ; 33wowe se ntiwagombaga kugirira mugenzi wawe impuhwe nk’uko nazikugiriye ?’ 34Shebuja ararakara, amugabiza abamubabaza kugeza igihe yishyuriye umwenda we wose. 35Nguko uka Data wo mu ijuru azabagirira, nimutababarira bagenzi banyu mubikuye ku mutima.’»
Iyo ni Ivanjili Ntagatifu


text:
Inyigisho yo ku wa Kane nyuma y’Ivu, Umwaka A, 2014
Ku ya 06 Werurwe 2014 – Yateguwe na Padiri Jean Colbert NZEYIMANA
Amasomo: Ivug 30, 15-20; Zab 1; Lk 9,22-25
Bakristu bavandimwe,
Kuri munsi wa kabiri w‘Igisibo ijambo ry’Imana riratwereka uko kizarangira: kizarangira Umwana w’umuntu ababara cyane, agacibwa n’abakuru b’umuryango n’abatware b’abaherezabitambo, n’abigishamategeko, akicwa, kandi akazazuka ku munsi wa gatatu. Hagati aho harimo urugendo rw’iminsi mirongo ine yo kugarukira Imana imbere n’inyuma, mu mutima, mu bwenge no ku mubiri, kugirango dupfane na Kristu, tazashobore kuzukana nawe. Ejo twagitangiye dusigwa ivu kugira ngo icyo kimenyetso kidufashe kwinjira muri urwo rugendo.
Bavandimwe, kimwe mu bibazo abantu bibaza ni impamvu Umwana w’Imana, kugirango adukize, yahisemo iriya nzira iruhije y’ububabare n’Umusaraba, maze n’ushaka gukizwa nawe bikaba ngombwa ko ari yo anyura. Umusaraba ni indunduro yo kwitanga, ni ukwitanga utitangiriye, utibabariye ngo ugire icyo usigaza inyuma, ni indunduro y’urukundo. Umusaraba wa Yezu, amaraso ya Yezu, ububabare bwa Yezu, byaturokoye kubera ko ari indunduro y’urukundo. Umusaraba kandi ni imvugo ya bose, n’ubwo kuyumva cyangwa kuyemera bitorohera bose. Nta buzima butagira umusaraba. Abashaka kuwuhunga bageraho bagahura nawo mu buzima, cyangwa bikaba ngombwa ko bikorera undi utari uwa Yezu. Isi ihora ishakisha ubuzima butagira umusaraba, cyane isi ya none, aho benshi bibwira ko gutera imbere mu bumenyi bw’isi n’ubw’umuntu bishobora gusibanganya umusaraba. Hari n’amadini avuka intero ari iyo, akigisha ariko byagera ku musaraba ugasanga afite ubwoba bwo kuwureba kuko urimo ububabare.
Yezu ati: “niba hari ushaka kunkurikira, yiyibagirwe ubwe, aheke umusaraba we, maze ankurikire”. Gukurikira Yezu udahetse umusaraba nta cyo bivuze. Intambwe ya mbere yo gukurikira Yezu ni ugufata umusaraba. Kandi Yezu aravuga ati buri wese“umusaraba we”. Ni ukuvuga ko ari umusaraba w’umuntu ku giti cye udasa n’uw’abandi, kuko Imana itajya itureba nk’ikivunge cy’abantu. Buri wese imuzi ku giti cye, mu izina rye. Mu ntangiriro z’igisibo, tugomba kongera kureba umusaraba wacu, tukumva neza ko tuwuhetse koko, ko tutawutaye,ko tutawinubira, ko utatugushije ngo twigumire hasi, kugira ngo tujye mu nzira koko,kandi tugendane na Kristu.
Uwo musaraba ugomba kuba uw’urukundo kandi ugahekanwa urukundo, ni ukuvuga umusaraba wo kubana n’Imana n’abantu. Kubana n’Imana itagaragara, ishobora byose, idukunda, ariko rimwe na rimwe tukibaza impamvu idatabara bwangu mu bibazo by’isi cyangwa ibyacu bwite, tukibaza impamvu itadukiza umisaraba! Tukibaza impamvu tubabara, turengana, impamvu biba ku bacu cyangwa abandi, kubana n’iyo Mana ntibyoroshye.
Umusaraba wo kubana n’abandi mu kubabarira byose, kwihanganira byose, mu butabera n’amahoro, mu kumva ko n’undi ari nkanjye no kumubanza ineza,ibyo nabyo ni umusaraba uremereye.
Isomo rya mbere ryadusuburiyemo inyigisho ikomeye yo mu Isezerano rya Kera: gukurikiza amategeko y’Imana bitanga ubuzima n’indi migisha myinshi, kuyasuzugura bigakurura imivumo yerekeza ku urupfu.
Umutima w’umuntu ubamo kenshi kwivumbura cyangwa kwinubira itegeko. Ni ingaruka twasigiwe n’icyaha cy’inkomoko, aho Sekibi yumvishije muntu ko itegeko rigamije kumukandamiza no kumubuza gukura ngo agire ubuzima bwuzuye. Twebwe abemeye si uko twagombye kumva ibintu. Itegeko ry’Imana rigamije kuduha ubuzima. Rigamije kutugira uko Imana ishaka. Rigamije kutugira beza nka yo. Ubwiza ni ukumera uko uwaguhanze akwifuza. Icyo Imana itwifuzaho, ugushaka kwayo kuri twe, incamake yako iri mu mategeko. Igisibo kigamije kwivugururamo ubushake no kwiremamo ubushobozi bwo kumvira Uwaduhanze dufashijwe na Roho we. Impamvu dutangarira ubwiza bwa Yezu ni uko ameze nk’uko Imana Se Imwifuza, ni uko yashoboye kumvira kugeza ku ndunduro.Umusaraba ni ikimenyetso cyo kumvira kugeza ku ndunduro kubera urukundo.
Natwe bavandimwe twumvire tubikesha urukundo, kuko tudakunze tutashobora kumvira. Abakurambere bacu, abayahudi b’Isezerano rya Kera byarabagoye: bashatse kumvira bitavuye ku urukundo birabananira, amategeko arabaremerera bityo ntiyashobora kubageza ku Mana. Yezu yarabakosoye, ari twe agirira, arumvira, kugeza ubwo apfuye, apfiriye ku Musaraba. Amategeko y’Imana tuyakunde kandi tuyakurikize azadufasha guheka umusaraba w’urukundo. Yezu ntiyayakuyeho, ahubwo yakoze ibiyarenze. Niba dukunda Imana, intambwe ya mbere ni ugukurikiza amategeko yayo. Indi ntambwe ni iyo kwigana Yezu duheka umusaraba wo kwitanga nta cyo dusigaje kubera urukundo. Ariko ntawatera intambwe ya kabiri ataratera iya mbere, kandi intambwe ya kabiri ntivanaho iya mbere.
Mugire igisibo cyiza, Roho w’Imana abafashe gusenga, gusangira no kwihana.
Padiri Jean Colbert NZEYIMANA


text:
ndabona umwana baramwoherej aho ku kigo muyobora ESSA NYARUGUNGA
NDASHAKA KUMENYA IBISABWA
Kigali: ESSA Nyarugunga yiyemeje kurera abana bazibeshaho
Yanditswe na Amani Claude
Ishuri ryisumbuye ryigenga rya ESSA Nyarugunga ryiyemeje gutanga uburezi bufite ireme mu mashami azatuma abanyeshuri bayarangijemo bigirira akamaro ndetse bakakagirira n’igihugu.
Ikerekezo gishya cya ESSA Nyarugunga kigaragaza ko iri shuri ritazatezuka kuba ikitegererezo mu gutanga ubumenyi bugamije iterambere rirambye nk’uko biri muri gahunda ya Leta y’u Rwanda ko 60% by’urubyiruko ruzaba rwiga ibijyanye n’imyuga n’ubumenyingiro bitarenze mu mwaka wa 2020.
Ishuri ESSA Nyarugunga riherereye mu Kagari ka Kamashashi, Umurenge wa Nyarugunga, Akarere ka Kicukiro ryigamo abanyeshuri 477 mu kiciro rusange n’amashami arindwi ari yo Icungamutungo (Accounting), iby’amahoteli (Hotelerie), Ubukerarugendo (Tourisme), Computer Science, HEG(History, Economics and Geography), MEG (Math, Economic and Geography) na MCE (Math Computer and Economy).
Biteganyijwe ko mu mwaka utaha muri ESSA Nyarugunga hazaba hatangijwe amashami ya Construction (Ubwubatsi), Mecanique (Ubukanishi) na Electronique (gukora ibikoresho by’ikoranabuhanga).
Umuyobozi w’iri shuri Gatari Sylvere, yabwiye Imvaho Nshya ko ESSA Nyarugunga itasigaye inyuma mu gihe Leta itekereza ku buryo abana b’u Rwanda bakwiga ibikenewe ku isoko ry’umurimo.
Gatari yagize ati “Natwe ntitwasigaye inyuma mu gutekereza no gufasha Leta muri uwo murongo duhugura abana bashoboye bazakora ibijyanye na tekiniki bizabafasha mu mibereho yabo y’ahazaza bihangira imirimo bashobora no guhangana ku isoko ry’umurimo.”
Abarangije muri ESSA Nyarugunga bigaragaje neza aho bakora
Gatari ahamya ko mu bushakashatsi bakoze basanze abanyeshuri barangiza muri ESSA Nyarugunga bahagaze neza ku isoko ry’umurimo kuko abakoresha babo babatangira ubuhamya bw’uko ari intangarugero mu byo bakora.
Mu mezi agera muri atanu abanyeshuri ba mbere barangije muri ESSA Nyarugunga, Ikigo cyakurikiranyi abarangije kibarura abagera kuri 400 bamaze kubona umurimo mu Mujyi wa Kigali.
Gatari ati “Twabasuye aho bakorera, abakoresha babo baduhamiriza ko abana barererwa muri ESSA Nyarugunga bahakura ubumenyi bufatika, ari na cyo twiyemeje gushyiramo imbaraga kugira ngo umwana uzajya urererwa hano azage yifuzwa na buri wese kubera ubumenyi n’uburere azaba yaratojwe.”
Hari n’abandi benshi bakora no hanze ya Kigali, kimwe n’abarangije bagahita bakomeza kaminuza zo mu Rwanda no mu mahanga.
Kugeza ubu abanyeshuri ba ESSA Nyarugunga batsinda neza kuko mu mwaka wa 2017 batsinze ku kigero cya 91% mu bizamini bya Leta kandi riraharanira kugera ku 100% mu mwaka utaha.
Ibanga rikoreshwa mu guhora imbere mu burezi bufite ireme ni ugukoresha abarimu babifitiye ubushobozi, ibikoresho bigezweho bifasha mu myigire ndetse n’ibikorwa remezo bigendana n’isuku.
Mu rwego rwo gukomeza kunoza imikorere ubuyobozi bw’ikigo burimo gutegura uko ESSA Nyarugunga yagira ikiciro cya mbere cya Kaminuza (A1).
Mu gihe u Rwanda rwizihiza Isabukuru yo Kwibohora ku nshuro ya 24, ubuyobozi, abarimu, abakozi n’abanyeshuri ba ESSA Nyarugunga barashimira Nyakubahwa Perezida Paul Kagame, Ingabo zahoze ari RPA bahamya ko imbaraga n’ubwitange bagize babizirikana.
Inzego z’ubuyobozi zose zirashimirwa uburyo zikomeje kunga ubumwe mu guharanira ko Abanyarwanda bakwigobotora ubujiji n’ubukene; ESSA Nyarugunga yizeza Leta gufasha urubyiruko kwiga inyigisho zizatuma rwihangira imirimo, rukiteza imbere runubaka u Rwanda.
16 Comments on “Kigali: ESSA Nyarugunga yiyemeje kurera abana bazibeshaho”
-
ndabona umwana baramwoherej aho ku kigo muyobora ESSA NYARUGUNGA
-
ibisambwa nibiki kumunyeshuri
-
NDASHAKA KUMENYA IBISABWA KUGIRANGO UMWANA AZE KWIGA MU ISHURI RYANYU MURI 2020
-
Nendaga kubaza ibisabwa kugirango umunyeshuli yige Ku kigo cyanyu. Murakoze
-
-
Ese Essa Nyarugunga abana batunga umusatsi
-
Ese Essa Nyarugunga abana batunga umusatsi
-
Ese Essa Nyarugunga abana batunga umusatsi
-
Ese Essa Nyarugunga abana batunga umusatsi
-
Rwose ayo ma section azaze pe
-
-
Mwiriwe neza!
Ibisabwa kumunyeshuri musha, uraza gutangira my mwaka wakane?
Ese mucumbikira abanyeshuri??
Ibisabwa mubinyoherereze kuri email .
murakoze
-
Mwiriwe twashakaga kumenya ibisabwa kubana bazahiga S4
-
hello!! ! I wouldlike to ask you the information relating to the newcomers in the 4th year. simply, school fees, matrials needed , and the way of getting uniform . so plz try to reply me.
-
Mwiriwe neza nimutubwire ibikenerwa kumwana wahiha S4 kuko babyeyi twarazibuze
-
harikibazo kivangura rishingiye kumoko (abatutsi,abahutu,abanyagisenyi,abanyamutara) ibyo bituma abana barwana bitewe namoko baba bashyizemo murakoz
-
Mwiriwe neza ? twashakaga kumenya ibisabwa kugirango mwakire umunyeshuri ugiye mumwaka wa :6, 2021_2022 , muutubwire rwose
-
Muraho mwanyohereje ibisabwa kugirango umunyeshuri yige kukigo cyanyu, bishobotse mwanyohereza kuri email yanjye